Sarawak catat peratusan vaksinasi kanak-kanak tertinggi

KUALA LUMPUR, 23 Mac – Sarawak mencatat peratusan vaksinasi kanak-kanak tertinggi dengan hampir 70 peratus mereka yang berusia lima hingga 11 tahun sudah melengkapkan dos pertama menerusi Program Imunisasi COVID-19 Kebangsaan Kanak-kanak (PICKids) setakat ini.

Timbalan Menteri Kesihatan Datuk Dr Noor Azmi Ghazali berkata pencapaian itu diperoleh hasil daripada usaha kerajaan negeri yang bersungguh membuat lawatan ke sekolah dan pusat pemberian vaksin (PPV) untuk memberi suntikan vaksin COVID-19 kepada kanak-kanak yang tidak mendaftar dalam aplikasi MySejahtera.

“Walaupun di Semenanjung kita guna kaedah janji temu, tempahan dan juga offsite, tapi keadaan di Sarawak adalah berlainan. Kalau lihat data dalam COVIDNOW, dan inilah yang terbaik.

“Malah saya telah buat lawatan ke Sarawak pada 9 dan 10 Feb dan melihat sendiri begitu rajin dan komited mereka menjalankan kerja walaupun kebanyakan pelajar ini tidak ada dalam pendaftaran MySejahtera,” katanya pada persidangan Dewan Rakyat di sini hari ini.

Beliau berkata demikian menjawab soalan tambahan Ahmad Johnie Zawawi (GPS-Igan) yang ingin tahu sama ada pelaksanaan PICKids tanpa janji temu sudah diperluas ke semua PPV termasuk kawasan luar bandar dan pesisir Sarawak bagi memastikan anak-anak mendapat akses lebih mudah kepada vaksin.

Dr Noor Azmi berkata tahap kebimbangan ibu bapa terhadap kesan sampingan vaksin COVID-19 terhadap kanak-kanak di Sarawak yang amat kurang juga menyumbang kepada peratusan vaksinasi tertinggi bagi golongan itu.

“Kesangsian ibu bapa ini amat kurang di Sarawak, sebab itu kita lihat dalam peratusan ini (Sarawak) paling tinggi tidak ada negeri capai 50 peratus setakat ini tapi sarawak telah hampiri 70 peratus.

“Malah Yang Berhormat Menteri (Kesihatan Khairy Jamaluddin) kata Sarawak ini jadi macam ‘Darul Vaksin’, macam negeri vaksin. Tahniah pada kerajaan Sarawak yang begitu komited,” katanya.

Menjawab soalan asal Ahmad Johnie yang ingin tahu jumlah kanak-kanak yang sudah mendaftar untuk mendapatkan vaksin di Sarawak, beliau berkata sehingga 21 Mac lepas, seramai 104,000 atau 36.3 peratus daripada 286,000 kanak-kanak berumur lima hingga 11 tahun di negeri itu telah mendaftar untuk mendapatkan vaksin COVID-19.

“Sehingga 22 Mac 2022, seramai 198,095 kanak-kanak (69.3 peratus) telah menerima dos pertama vaksin COVID-19 di Sarawak. Pemberian vaksinasi di Sarawak telah bermula pada 3 Feb yang dijalankan di sekolah, klinik kesihatan dan hospital termasuk fasiliti swasta,” katanya.- BERNAMA


Malaysia-Indonesia perkukuh hubungan ketenteraan

SUNGAI UDANG 10 Ogos – Eksesais LINUD MALINDO 2022 yang diadakan pada 1 hingga 8 Ogos lalu dilihat akan terus memperkukuh hubungan profesional dan ketenteraan di antara Malaysia dan Indonesia.

Panglima 10 Briged (PARA), Brigedier Jeneral Khairul Azmizal Ahmad Natal berkata, eksesais berkenaan merupakan salah satu daripada siri latihan bilateral di antara Tentera Darat Malaysia (TDM) dengan Tentara Nasional Indonesia Angkatan Darat (TNI AD).

Jelasnya, ia merupakan antara siri latihan yang dirancang dan dilaksanakan secara penggiliran pada setiap tahun yang mana pada tahun ini Batalion Ke-17 Rejimen Askar Melayu Diraja (17 RAMD) (PARA) dan Yonif Para Rider 432 telah diberikan kepercayaan sepenuhnya untuk mengikuti eksesais itu.

“Antara objektif pelaksanaan eks ini adalah untuk kedua-dua pihak bertukar-tukar pengalaman, kebolehan dan kepakaran, meningkatkan lagi hubungan profesional dan ketenteraan di antara Malaysia dan Indonesia serta mengukuhkan kerjasama dua pihak terutamanya dalam pelaksanaan operasi udara bersama.

“Saya yakin bahawa setiap objektif yang disasarkan telah berjaya dicapai dengan baik kerana semangat setiakawan dan kerjasama yang dipamerkan kedua-dua pihak.

“Saya secara peribadi dan juga mewakili pucuk pimpinan TDM berharap agar pelaksanaan Eks LINUD MALINDO ini terus dilaksanakan bagi kebaikan kedua-dua buah negara,” katanya.

Beliau berkata demikian ketika berucap pada Majlis Penutup Eksesais LINUD MALINDO 2022 di PARAWOOD, 8 Rejimen Renjer Diraja (RRD) (PARA), Kem Terendak, di sini, 8 Ogos lalu.

Untuk rekod, antara pengisian eksesais itu ialah memfokuskan kepada Latihan Silang (Cross Training Exercise) merangkumi Para Ground Training (PGT) dan Aturgerak Rapid Deployment Force (RDF) secara Operasi Lintas Udara, perlaksanaan RAID dalam misi Menawan Titik Penting (Critical Point) dan seterusnya penarikan keluar (Extraction) bagi melaksanakan operasi seterusnya.

Pada majlis penutup, Khairul Azmizal telah menyempurnakan upacara pemakaian sayap penerjunan kepada semua pegawai dan anggota TNI AD yang terlibat dalam eksesais berkenaan.


Bapa disyaki beri bayi lima bulan minum arak, ditahan

BALIK PULAU 23 Jun – Polis menahan seorang lelaki bagi membantu siasatan berhubung rakaman video menunjukkan seorang bayi diberi minuman alkohol yang tular di media sosial semalam, dipercayai berlaku di sebuah flat di Teluk Bahang, di sini.

Ketua Polis Daerah Barat Daya Superintendan Kamarul Rizal Jenal berkata, lelaki berusia 19 tahun yang juga bapa kepada bayi itu ditahan di Teluk Bahang pada 1.30 tengah hari, selepas polis menerima laporan berhubung video berkenaan.

Beliau berkata video berdurasi 30 saat memaparkan seorang lelaki yang dilihat memberi minuman tin dipercayai arak kepada seorang bayi itu menjadi tular di media sosial hari ini, mengundang kemarahan ramai anggota masyarakat.

Kamarul Rizal berkata siasatan mendapati lelaki yang ditahan itu mempunyai 14 rekod jenayah lampau dan dia juga merupakan orang pengawasan polis (OPP) di kawasan Teluk Bahang.

Beliau berkata lelaki itu akan direman dan kes disiasat mengikut Seksyen 31(1)(a) Akta Kanak-Kanak 2001 dan Seksyen 233 Akta Komunikasi dan Multimedia 1998.


Kesihatan mental jadi keutamaan kerajaan dalam memerangi COVID-19

KUALA LUMPUR 13 Ogos – Menguruskan kesihatan mental adalah keutamaan tertinggi kerajaan ketika ini bagi memastikan lekuk jangkitan COVID-19 bukan sahaja dapat dilandaikan, tapi juga dapat dibanteras sepenuhnya, kata Menteri Kesihatan Datuk Seri Dr Adham Baba.

Beliau berkata jangkitan COVID-19 yang sudah berlarutan lebih setahun memberi kesan kepada psikologi manusia, terutama kesihatan mental, bukan hanya dalam kalangan petugas barisan hadapan, tapi juga kepada seluruh penduduk negara secara amnya, dan ia sekali gus menuntut strategi teratur bagi menundukkan kitaran ganas itu.

“Kita perlu menguruskan kesihatan mental menggunakan pendekatan kognitif-tingkah laku, kesedaran dan juga kerohanian. Dengan mengamalkan perkara ini kita boleh tingkatkan penerimaan kita, optimisme, dan komitmen untuk bersedia menerima ‘norma baharu atau yang diperbaharu’,” katanya semasa menyampaikan ucaptama di Malaysia Healthcare Conference 2021 yang berlangsung secara maya.

Persidangan dua hari dengan tema Accelerating the Transformation of Health Systems in a Pandemic – Challenges & Opportunities itu dianjurkan oleh KSI Strategic Institute for the Asia Pacific (KSI).

Selain itu Dr Adham berkata tahap salah maklumat yang tinggi, teori-teori konspirasi, dan khabar angin yang sengaja dibangkitkan dan disebar meluas oleh media sosial berkaitan COVID-19, hanya akan menjejaskan usaha memerangi pandemik, dalam jangka masa pendek mahupun panjang.

“Banyak pemeriksa fakta bertindak balas terhadap maklumat palsu di media sosial dengan bertindak memadamkannya, atau meletakkan pelbagai tanda amaran; malah Facebook baru-baru ini mengumumkan dasarnya berhubung salah maklumat berkaitan COVID-19 dengan mengatakan ia akan memadamkan sebarang maklumat palsu berhubung vaksin,” katanya.

Menjelaskan lebih lanjut, Dr Adham berkata pesanan yang konsisten mengenai kepentingan kesihatan awam dan penambahan dana kepada pemeriksaan fakta benar kelihatan amat diperlukan sebagai langkah segera, dan pastinya ia memerlukan kajian dasar, garis panduan, serta peraturan yang berkaitan dengan hak individu terhadap maklumat mengenai COVID-19.

“Pelaksanaan langkah-langkah kesihatan awam yang drastik juga perlu dikaji semula, di samping pentadbiran teknologi baharu yang berasaskan kepada penyelesaian dalam penjagaan kesihatan,” katanya.

Beliau berkata COVID-19 juga menuntut kepada kepentingan pembaharuan dalam penjagaan kesihatan di samping menekankan kepada kepentingan ekuiti dan akses kesihatan bagi komuniti.

Menurutnya sejak lebih setahun penularannya, COVID-19 membawa perubahan besar kepada sistem penjagaan kesihatan di seluruh dunia, dan salah satu kesan besar adalah dari segi menyegerakan transformasi digital penjagaan kesihatan secara global.

Dr Adham berkata Malaysia berjaya mewujudkan digital respons COVID-19 dengan enam fokus utama, yakni risiko strategik dan komunikasi; penglibatan komuniti; keefisienan operasi; pandangan jauh dan mendalam; infrastruktur dan penambahbaikan; serta penyelidikan dan ujian klinikal.


16 pasukan ragbi lepas geram

AYER LIMAU 31 Jan – Selepas lebih dua tahun tidak beraksi 16 pasukan ragbi seluruh Melaka berentap pada Kejohanan Ragbi Tertutup 10 Sebelah Piala Datuk Hameed Mytheen Kunju Basheer di Kolej Kemahiran Tinggi MARA (KKTM) Masjid Tanah, semalam.

Naib Presiden Melaka Rugby, Hasmol Watan Shamsol Bahrin berkata, penganjuran dianggap sebagai aksi pemanas badan kali ini mendapat sambutan amat menggalakkan dalam kalangan veteran dan penuntut Institusi Pengajian Tinggi (IPT) sekitar negeri ini.

“Kejohanan kali ini memberi peluang kepada peminat sukan ragbi kembali aktif, semua ceria dan mempamerkan permainan terbaik selepas sekian lama tidak beraksi berikutan penetapan prosedur operasi standard (SOP) bagi mengekang penularan COVID-19.

Pertandingan dimeriahkan lagi dengan kehadiran Ahli Dewan Undangan Negeri (ADUN) Ayer Limau, Datuk Hameed Mytheen Kunju Basheer yang juga Presiden Melaka Rugby.


Unit Kebudayaan Kampung Morten bakal ditubuhkan

KOTA LAKSAMANA 3 September – Kampung Morten yang terletak di tengah-tengah Bandaraya Melaka dicadang untuk diangkat menjadi antara hab kebudayaan negeri.

Exco Pelancongan, Warisan dan Kebudayaan negeri Datuk Muhammad Jailani Khamis berkata, kewujudan unit kebudayaan di kampung Melayu tradisional itu diyakini mampu menjadi tarikan terbaharu di Melaka.

“Insya-Allah saya yang memegang portfolio pelancongan, warisan dan kebudayaan akan cuba mengusahakan beberapa dana bagi membantu tertubuhnya unit ini di kawasan pelancongan seperti Kampung Morten,” katanya.

Hadir sama, Pengerusi Penyelaras Japerun Kota Laksamana Datuk Abidullah Salleh dan Penolong Pengarah Jabatan Penerangan Negeri Melaka Azman Musa dan Pegawai Penerangan Daerah Melaka Tengah Nooradha Hashim.


Tiada rakaman video Najib di premis penjara – Jabatan Penjara

KUALA LUMPUR, 25 Okt – Jabatan Penjara hari ini menegaskan bahawa tiada sebarang rakaman video melibatkan bekas Perdana Menteri Datuk Seri Najib Tun Razak telah dibuat oleh mana-mana agensi media di premis penjara.

Jabatan Penjara berkata hasil semakan mendapati video berkenaan telah dirakam lebih awal oleh pihak Radio Televisyen Malaysia (RTM) sempena episod ke-57 Kembara Keluarga Malaysia iaitu sebelum Najib, yang juga Ahli Parlimen Pekan, dipenjarakan.

“Video yang ditayangkan di TV1 pada 24 Okt 2022 menceritakan tentang sejarah dan latar belakang Pekan, Pahang dan tidak berkaitan dengan politik,” menurut Jabatan Penjara.

Najib kini menjalani hukuman penjara setelah Mahkamah Persekutuan pada 23 Ogos lepas mengekalkan sabitan dan hukuman penjara 12 tahun serta denda RM210 juta terhadapnya kerana menyeleweng dana SRC International Sdn Bhd berjumlah RM42 juta.

Dokumentari Kembara Keluarga Malaysia episod 57 yang berdurasi kira-kira 24 minit itu memaparkan pengacaranya Jasper Supayah ke Muzium Sultan Abu Bakar, Muzium Masjid Sultan Abdullah dan Kafe Belibis di Pekan. Najib tampil dalam dokumentari itu memperincikan keunikan dan keistimewaan Pekan.

Jabatan Penjara meminta orang ramai supaya tidak menyebarkan sebarang maklumat tanpa semakan lanjut dan tindakan undang-undang boleh diambil ke atas individu yang tidak bertanggungjawab.


Mora kekal selepas JDT julang Piala Sumbangsih

KUALA LUMPUR, 27 Feb – Ketua jurulatih Johor Darul Ta’zim (JDT) Benjamin Mora lebih daripada gembira untuk meneruskan tugas bersama juara Liga Super lapan kali itu menjelang kempen Liga Malaysia (Liga-M) 2022.

Kegembiraan itu diluahkan Mora selepas JDT berjaya melakar kejuaraan Piala Sumbangsih buat kali kelima berturut-turut berikutan kemenangan 3-0 ke atas Kuala Lumpur (KL) City FC di Stadium Sultan Ibrahim di Iskandar Puteri, Johor, malam tadi.

“Tidak (letak jawatan)… saya sambung kontrak lagi (sambil ketawa), sudah tentu kegembiraan saya untuk melatih pasukan ini. Saya sangat bersemangat untuk memberikan yang terbaik, saya tahu saya mempunyai banyak kepercayaan terhadap pemain dan banyak kepercayaan kepada kelab bahawa kami mempunyai elemen untuk menang.

“Jadi tidak, saya tidak letak jawatan, saya rasa TMJ (Tunku Mahkota Johor Tunku Ismail Sultan Ibrahim) tidak letak jawatan,” katanya pada sidang media selepas perlawanan malam tadi.

Sebelum ini, semasa sidang media praperlawanan Jumaat lepas, Mora berkata beliau akan mengikut jejak langkah Tunku Ismail yang juga pemilik pasukan untuk bersara daripada arena bola sepak sekiranya JDT tewas kepada KL City dalam perebutan Piala Sumbangsih.

Tunku Ismail sebelum ini mencetuskan kebimbangan dalam kalangan penyokong JDT selepas meninggalkan komen pada catatan Instagram rasmi pasukan itu, menzahirkan hasrat untuk ‘menarik diri’ daripada terlibat dengan sebarang aktiviti bola sepak dalam negara.

Pada pertembungan malam tadi, jaringan pemain tengah Muhamad Nazmi Faiz Mansor dan penyerang import baharu Fernando Forestieri masing-masing meletakkan JDT mendahului pada separuh masa pertama sebelum pemain gantian Mohd Afiq Fazail melengkapkan malam gemilang pasukan dengan gol ketiga pada penghujung perlawanan.

JDT akan menentang Penang FC di Stadium Sultan Ibrahim pada pembukaan musim mereka pada 4 Mac dan mengintai untuk mempertahankan kejuaraan Liga Super untuk rekod kali kesembilan berturut-turut.- BERNAMA


kes COVID-19 kian menurun, 4,626 kes direkod hari ini – KP Kesihatan

KUALA LUMPUR, 1 Nov – Jumlah kes harian COVID-19 terus menunjukkan penurunan dengan 4,626 kes dilaporkan dalam tempoh 24 jam lepas, berbanding 4,979 kes semalam.

Beliau berkata daripada jumlah kes baharu hari ini, hanya 94 kes atau dua peratus melibatkan kategori tiga, empat dan lima, manakala baki 4,532 kes atau 98 peratus terdiri daripada kategori satu dan dua.

“Daripada jumlah kes baharu itu, enam kes adalah kes import manakala 4,620 kes melibatkan penularan tempatan,” katanya dalam kenyataan mengenai situasi COVID-19 hari ini.

Dr Noor Hisham berkata bagi kes sembuh, sebanyak 5,299 kes dilaporkan, mengatasi kes baharu dan menjadikan jumlah kumulatif kes pulih COVID-19 kini 2,380,060.

Beliau berkata sebanyak lima kluster baharu dikenal pasti membabitkan tiga kluster tempat kerja, masing-masing satu kluster kumpulan berisiko tinggi dan institusi pendidikan Kementerian Pendidikan.

Ketua Pengarah itu memaklumkan kadar kebolehjangkitan atau Rt seluruh negara semalam pula ialah 0.95 dengan Kuala Lumpur mencatat kadar Rt tertinggi iaitu 1.02 manakala Labuan kekal satu-satunya kawasan mencatatkan kadar kebolehjangkitan sifar.

Maklumat terperinci lain berkenaan situasi semasa jangkitan dan penularan COVID-19 dalam negara akan dimuat naik ke laman sesawang COVIDNOW di https://covidnow.moh.gov.my dengan data akan dikemas kini pada 12 tengah malam setiap hari.- BERNAMA


Penjual buah maut ditikam di rusuk kanan

SEREMBAN, 22 Nov – Seorang pembekal buah-buahan ditemukan maut dengan kesan luka pada rusuk kanan dipercayai ditikam seorang wanita yang tinggal bersamanya di sebuah unit apartmen di Taman Bukit Delima, di sini, malam tadi.

Ketua Polis Daerah Seremban ACP Nanda Maarof berkata lelaki warga tempatan berusia 50 tahun itu ditemukan mati dalam keadaan terlentang berlumuran darah di ruang tamu rumah berkenaan kira-kira 9.30 malam selepas pihaknya mendapat maklumat daripada pegawai keselamatan apartmen itu.

“Sebaik tiba, kita lihat ada kesan darah di sepanjang laluan dalam rumah dan kita dapati ada seorang wanita warga Vietnam berusia 33 tahun berada dalam keadaan panik dan kesedihan. Hubungan sebenar mereka masih dalam siasatan.

“Maklumat awal saksi mengatakan terdengar pergaduhan antara kedua-duanya selain wanita menangis kira-kira pukul 9 malam. Kita percaya semasa pergelutan pisau tertusuk di rusuk kanan mangsa, namun kita sedang siasat kejadian sebenar,” katanya ketika dihubungi Bernama hari ini.

Nanda berkata wanita terbabit dipercayai masuk ke negara ini pada Jun lepas, namun pihaknya akan membuat semakan dengan Jabatan Imigresen Malaysia untuk mendapatkan maklumat lanjut.

Menurut beliau, setakat ini dua saksi dipanggil memberi keterangan selain menyeru saksi lain yang melihat kejadian untuk tampil memberikan keterangan kepada Pegawai Penyiasat Kanan ASP Mohd Saufi Malik di talian 06-6033222.


Terowong SMART ditutup bagi operasi banjir

Syarikat Mengurus Air Banjir dan Terowong Sdn Bhd (SMART) menerusi catatan di Facebook rasminya memaklumkan, terowong tersebut ditutup bermula 4.44 petang sebagai persediaan operasi menghadapi banjir.

“Kami tutup untuk kenderaan memang agak lambat berbanding operasi banjir yang telah bermula iaitu ketika mod 2 dan 3,” menurut hantaran tersebut.

Pada mod 4, air banjir dilencongkan ke laluan trafik (upper dan lower deck) dan terowong trafik ditutup dan dikosongkan sepenuhnya daripada kenderaan.

Pada peringkat mod 2, air banjir mengalir di bahagian bawah terowong dan terowong trafik masih dibuka untuk laluan trafik masuk dan keluar Kuala Lumpur, manakala pada mod 3, air banjir mengalir di bawah terowong dan trafik ditutup serta dikosongkan daripada kenderaan.

Antara kawasan terlibat ialah Jalan Chan Show Lin, Jalan Tun Razak, Jalan Kia Peng, Jalan Raja Chulan, Jalan Kuching dan Jalan Raja Laut. – BERNAMA


Iskandar dilantik Pengarah Maritim Melaka & NS yang baharu

KUALA LINGGI 29 Jan – Kapten Maritim Iskandar Ishak @ Ishab diumum sebagai Pengarah Agensi Penguatkuasaan Maritim Malaysia (Maritim Malaysia) Negeri Melaka dan Negeri Sembilan yang baharu.

Iskandar secara rasmi menerima penyerahan tugas itu daripada penyandang jawatan Kapten Maritim Haris Fadzillah Abdullah dalam satu majlis serah tugas yang diadakan semalam.

Untuk rekod, pertukaran dua hala ini menyaksikan Haris Fadzillah bakal mengambil alih jawatan Iskandar di Akademi Maritim Sultan Ahmad Shah (AMSAS) Kuantan, Pahang.


Parol dan PBSL atasi kesesakan banduan

TELOK MAS 26 Jun – Jabatan Penjara menyasarkan kira-kira 10,000 banduan akan dibebaskan setiap tahun menerusi Sistem Parol dan Pelepasan Banduan Secara Berlesen (PBSL).

Pengarah Bahagian Pengurusan Banduan, Komisioner Penjara Ajidin Salleh berkata, program itu dilaksanakan bagi menangani kesesakan banduan yang berlaku di beberapa buah penjara di negara ini.

“Sebenarnya kita dalam situasi menangani kesesakan dan apa yang kita buat adalah melaksanakan pemindahan antara penjara iaitu dari penjara zon merah atau kuning (sesak) ke penjara zon hijau.

“Namun begitu kita masih boleh toleransi sekiranya kesesakan hanya 20 peratus misalnya kapasiti 1,000 kepada 1,200 dan kita akan warnakan zon kuning tetapi lebih akan jadi zon merah serta tidak boleh diterima,” katanya.

“Kita sasarkan bahawa menjelang 2030 lebih ramai banduan berada bersama masyarakat lebih awal, kita sasarkan 2/3 banduan akan bersama untuk pemulihan dalam masyarakat berbanding penjara.

“Buat masa ini kadar kesesakan hanya lima peratus sahaja khususnya berlaku di pantai timur antaranya Penjara Marang, Terengganu dan Pengkalan Chepa, Kelantan serta di Sabah serta Sarawak,” katanya.


Ketersediaan sumber biojisim buka jalan ekonomi kitaran hijau Malaysia

PUTRAJAYA, 15 Dis – Ketersediaan sumber biojisim yang banyak dan sektor bioteknologi yang agak matang untuk menjana biotenaga akan membuka jalan kepada hasrat Malaysia untuk menjadikan ekonomi kitaran hijaunya sebagai asas kepada pertumbuhan sosioekonomi, kata Menteri Sains, Teknologi dan Inovasi Datuk Seri Dr Adham Baba.

Berucap pada Asian Biohydrogen and Biorefinery Symposium and Sustainability Challenge (ABBS-SC 2021) ke-16 secara dalam talian hari ini, Dr Adham berkata pengeluaran hidrogen daripada sisa seperti air sisa dan biojisim sebagai alternatif untuk bahan api fosil, akan mendapat permintaan tinggi pada masa hadapan kerana banyak penggunaan hidrogen.

Beliau berkata pelbagai usaha telah dilakukan di universiti tempatan dan institut penyelidikan mengenai penyelidikan asas pengeluaran hidrogen daripada sisa, bukan sahaja daripada industri minyak sawit tetapi juga daripada industri pertanian lain.

“Malaysia perlu memberi tumpuan kepada teknologi hijau, tenaga boleh diperbaharui serta penyesuaian dan mitigasi perubahan iklim. Ini kunci untuk Malaysia menjadi negara maju menjelang 2030,” katanya sambil menambah Malaysia boleh meningkatkan pertumbuhan ekonomi dengan penggunaan biojisim yang efisien.

Menurut Dr Adham, dianggarkan Malaysia mengeluarkan 168 juta tan biojisim setahun termasuk sekam padi, kayu balak, minyak kelapa dan sisa sawit.

“Sumber mampan ini boleh ditukar kepada produk berasaskan bio baharu termasuk biotenaga, baja bio dan biobahan,” katanya dan menyeru pemain industri untuk beralih kepada bioproduk daripada sumber boleh diperbaharui untuk mengurangkan jejak karbon dan pelepasan.

Simposium berkenaan dianjurkan Pusat Penyelidikan Teknologi Proses Mampan (CESPRO) Universiti Kebangsaan Malaysia dan mengumpulkan pakar membincangkan isu dan cabaran berkaitan bioekonomi dan kemampanan kitaran Malaysia dan di seluruh dunia.- BERNAMA


KKM kaji cadangan tidak pamer jenama produk rokok

KUALA LUMPUR, 19 Mei – Kementerian Kesihatan (KKM) sedang mengkaji cadangan untuk tidak mempamerkan pembungkusan jenama produk rokok, selari dengan penggubalan Rang Undang-Undang Larangan Tembakau dan Rokok.

Beliau bagaimanapun berkata  perkara itu, memerlukan sesi libat urus dengan semua pihak termasuk badan bukan kerajaan, berkaitan kesihatan dan premis perniagaan.

“Sekiranya ada ‘display banned’ maka pemilik premis perlu buat pengubahsuaian yang melibatkan banyak pemegang taruh. Apabila sudah selesai mengkaji sama ada keberkesanannya terhadap negara dan juga transisi ke arah ‘display banned’ ini.

“Jika setuju maka kita akan buat keputusan,” katanya kepada pemberita selepas merasmikan persidangan Hari Asma Sedunia 2022 di sini, hari ini.

Khairy berkata sekiranya larangan pembungkusan jenama produk rokok dilaksanakan, namun larangan itu tiada dalam Rang Undang-Undang Larangan Tembakau dan Rokok, tetapi akan ada dalam peraturan selepas rang undang-undang berkenaan digubal.

Sebelum ini, dilaporkan draf Rang Undang-Undang Larangan Tembakau dan Rokok bagi mereka yang lahir selepas 2005 kini dalam proses semakan akhir Jabatan Peguam Negara dan dijangka dibentang di Parlimen pada Julai.

Di bawah peruntukan akta itu, anak-anak yang lahir pada 1 Jan 2005 atau tahun-tahun selepas itu tidak dibenarkan merokok termasuk membeli atau memiliki sebarang bentuk produk merokok termasuk rokok elektronik atau vape, walaupun mereka telah melepasi umur 18 tahun. – BERNAMA


Shahidan kembali terajui KOM selepas sedekad

KUALA LUMPUR, 12 Jun – Menteri Wilayah Persekutuan Datuk Seri Dr Shahidan Kassim kembali memimpin Kesatuan Olahraga Malaysia (KOM) selepas 10 tahun apabila berjaya menewaskan penyandang Presiden Datuk SM Muthu dengan perbezaan empat undi.

Pemilihan bagi penggal 2022-2025 pada Mesyuarat Agung Tahunan (AGM) hari ini, menyaksikan Shahidan menerima 20 undi berbanding Muthu yang mendapat 16, manakala seorang lagi calon Nur Hayati Karim menarik diri.

Shahidan yang juga Presiden Persatuan Olahraga Perlis (POAPs), memegang jawatan nombor satu KOM dari 2006 hingga 2012, namun tewas kepada Datuk Zainal Abidin Ahmad ketika pemilihan bagi penggal 2013-2015.

Shahidan yang ditemui pemberita berkata keutamaannya sebagai Presiden adalah atlet dan meningkatkan prestasi sukan olahraga di peringkat Sukan SEA, Asia, Komanwel dan seterusnya di Olimpik.

“Prestasi yang cemerlang dah pamerkan dalam (Persatuan) Renang Malaysia, jadi untuk olahraga, bagi peluang dulu. Saya akan buktikan dulu, yang paling dekat Sukan SEA Kemboja Mei depan.

“Boleh tanya soalan kepada saya selepas Sukan SEA nanti setelah melihat prestasi pasukan. Kita akan bincang mengenai pelantikan Pengerusi kejurulatihan dan perkara-perkara penting yang lain dalam mesyuarat pertama kita dalam masa terdekat,” katanya.

Perebutan bagi kerusi Timbalan Presiden menyaksikan Datuk Fadzil Abu Bakar dan Datuk Seri V. Pulanthiran terikat apabila masing-masing menerima 18 undi, namun Fadzil diangkat sebagai pemenang selepas mendapat undi daripada pengerusi mesyuarat.

Penyandang Datuk Mumtaz Jaafar tidak dapat mempertahankan jawatan itu selepas badan induk negerinya iaitu Persatuan Olahraga Selangor dibatalkan pendaftaran oleh Pesuruhjaya Sukan sebelum ini.

Bagi empat jawatan Naib Presiden pula, dua penyandang iaitu Josephine Kang dengan 35 undi dan Datuk Mark William Ling (23) berjaya mempertahankan kerusi itu, Sallehuddin Satar (31) dan Syamsul Bani Abdullah (29) menjadi muka baharu manakala penyandang Datuk R. Annamalai tewas dengan memperoleh 22 undi.- BERNAMA


PRN Melaka: Kerajaan imbangi tuntutan keselamatan dengan demokrasi

KUALA LUMPUR 26 Okt – Kerajaan terpaksa mengimbangi antara tuntutan kesihatan dan keselamatan dengan tuntutan amalan demokrasi dalam meneruskan Pilihan Raya Negeri (PRN) Melaka, kata Menteri Kanan Pertahanan Datuk Seri Hishammuddin Tun Hussein.

Beliau berkata kerajaan memahami kebimbangan rakyat, justeru PRN tersebut perlu diadakan dengan bersyarat dan melalui prosedur operasi standard (SOP) yang ketat.

“Apabila kita membuat keputusan untuk sembah kepada ke bawah duli Tuanku (Yang di-Pertuan Agong) untuk Tuanku pertimbangkan tidak mengisytiharkan darurat bermakna bahawa PRN (Melaka) terpaksa diadakan.

“Persoalannya sekarang apabila keputusan dibuat untuk tidak mengisytiharkan darurat dan PRN (dijalankan), ia bersyarat dengan SOP-SOP yang ketat supaya apa yang kita jayakan selama ini dalam mengharungi tindakan dan respons terhadap COVID-19 tidak terjejas kerana satu pilihan raya negeri,” katanya dalam sidang media di Bangunan Parlimen di sini hari ini.

Hishammuddin yang bertanggungjawab mengetuai pengurusan pandemik di bawah Majlis Keselamatan Negara (MKN) berkata kerajaan akan memastikan tidak ada perkara-perkara yang boleh menimbulkan atau mengundang kemarahan rakyat terhadap ahli-ahli dan parti politik sebelum penamaan calon pada 8 Nov.

Mengulas mengenai larangan sebarang aktiviti, perhimpunan atau majlis sosial berkaitan pilihan raya yang ditetapkan oleh Kementerian Kesihatan (KKM), Ahli Parlimen Sembrong itu percaya langkah itu diambil kerana trend yang berlaku sebelum ini apabila banyak perhimpunan serta majlis diadakan walaupun mungkin dianggap sosial tetapi ada kaitan dengan pilihan raya.

“Jadi, itu trend yang kita tidak boleh benarkan ketika ini kerana SPR (Suruhanjaya Pilihan Raya) hanya dipertanggungjawabkan dalam perjalanan pilihan raya (PRN) Melaka selepas 8 Nov.

“Sebelum 8 Nov tanggungjawabnya di bawah Akta 342 berada di atas bahu KKM, dipantau oleh MKN dan dikuat kuasa oleh KDN (Kementerian Dalam Negeri),” katanya.

Sebelum ini, Menteri Kesihatan Khairy Jamaluddin mengumumkan sebarang aktiviti, perhimpunan atau majlis sosial berkaitan pilihan raya termasuk majlis pelancaran jentera pilihan raya dilarang bermula 25 Okt hingga 27 Nov 2021.

PRN Melaka pada 20 Nov ini diadakan susulan pembubaran Dewan Undangan Negeri (DUN) Melaka pada 4 Okt apabila empat Ahli Dewan Undangan Negeri (ADUN) bertindak menarik sokongan terhadap kepimpinan Ketua Menteri Datuk Seri Sulaiman Md Ali. – BERNAMA


Beberapa kawasan di Janda Baik dilanda banjir kilat

KUANTAN, 11 Mei – Hujan lebat berterusan sejak 3 pagi tadi mengakibatkan beberapa kawasan di Janda Baik, dekat Bentong dilanda banjir kilat dan mengalami tanah runtuh.

Sekretariat Jawatankuasa Pengurusan Bencana Angkatan Pertahanan Awam Malaysia (APM) Daerah Bentong memaklumkan setakat 8 pagi, lebih 140 rumah di Kampung Sum-Sum, Kampung Lampin, Kampung Cheringin dan Kampung Pulau Santap dinaiki air.

Ketua Polis Daerah Bentong Supt Zaiham Mohd Kahar berkata trend air kini menurun dan terdapat beberapa lokasi berlaku tanah runtuh, namun pelbagai pihak yang berkaitan telah berada di kawasan terbabit bagi mengawal keadaan.

Beliau berkata susulan tanah runtuh, jalan lama Bukit Tinggi-Genting Sempah telah ditutup namun jalan ke arah Janda Baik masih boleh dilalui kenderaan.

Sementara itu, Pengurus Besar Kanan ANIH Berhad Radzimah Mohd Radzi dalam kenyataan memaklumkan laluan utama di KM68 arah ke Kuala Lumpur di Lebuhraya Kuala Lumpur-Karak (KLK) masih selamat untuk digunakan, meskipun beberapa kawasan berhampiran dinaiki air.

“Sungguhpun hujan mula reda pada waktu ini, pihak ANIH Berhad sedang memantau paras air Sungai Bentong sebagai persediaan menghadapi sebarang kemungkinan,” katanya.


Dakwaan gangguan seksual di sekatan jalan raya, anggota trafik KL disiasat

KUALA LUMPUR 13 Feb. – Siasatan ke atas dakwaan gangguan seksual terhadap seorang wanita semasa sekatan jalan raya di Jalan Duta, di sini, melibatkan anggota Jabatan Siasatan dan Penguatkuasaan Trafik (JSPT) Kuala Lumpur sedang dijalankan.

Ketua Polis Kuala Lumpur Datuk Saiful Azly Kamaruddin berkata, pihaknya telah membuka kertas siasatan berhubung dakwaan seorang wanita mengenai perkara itu yang tular di media sosial hari ini.

Terdahulu Pengarah Jabatan Integriti dan Pematuhan Standard (JIPS) Bukit Aman Datuk Zamri Yahya mengesahkan polis menerima satu laporan berkaitan gangguan seksual melibatkan anggota polis semasa sekatan jalan raya, dan pihaknya sedang menyiasat perkara itu.

Hari ini, tular di media sosial seorang wanita dalam ciapan Twitternya mendakwa beberapa anggota polis cuba mengugutnya, selain terima gangguan seksual semasa di sekatan jalan raya Jalan Duta.

Sementara itu, Ketua Polis Daerah Brickfields Asisten Komisioner Anuar Omar berkata, kejadian berlaku apabila pengadu yang merupakan seorang wanita berumur 23 tahun ditahan oleh seorang anggota polis semasa melalui SJR tersebut pada kira-kira jam 7.30 malam semalam, sebelum diminta mengemukakan lesen memandu.

“Pengadu juga telah diminta oleh anggota polis berkenaan untuk memberikan nombor  telefon miliknya sebelum dibenarkan beredar setelah ketulenan identiti kad pengadu selesai diperiksa,” katanya dalam kenyataan hari ini.

Sekiranya mempunyai sebarang maklumat, orang ramai diminta menghubungi Hotline Polis Brickfields di talian 03-2297 9222, Hotline Polis Kuala Lumpur di talian 03-2115 9999 atau mana-mana Balai Polis yang berdekatan, katanya.


Raya Mohd Ramdan lebih meriah tahun ini

BUKIT BARU 11 April – Perasaan hiba bercampur gembira menyelubungi wanita ini ketika dia membantu anaknya yang berkerusi roda memilih dan mencuba baju raya sumbangan Zakat Melaka.

Norhashimah Md Lelah, 48, berkata, anaknya Mohd Ramdan Mohemed, 13, menghidap masalah sakit tulang belakang sejak kecil dan terpaksa bergantung kepada kerusi roda bagi melakukan aktiviti harian.

“Tahun ini dapatlah Mohd Ramdan beraya dengan baju baharu dia, sebelum ini memang saya ada belikan juga, tetapi ala kadar sahaja ikut kemampuan,” katanya ketika ditemui pada Program Tautan Kasih Ramadan Bersama Anak-Anak Fakir, Miskin & Yatim di sebuah pasar raya, di sini, hari ini.

Menurutnya masalah tulang belakang dihidapi Mohd Ramdan sudah diketahui ketika kandungan anaknya itu berusia beberapa bulan dan diterima dengan hati yang reda serta dianggap sebagai satu bentuk anugerah daripada Allah SWT.

“Sejak Mohd Ramdan lahir pasti ada sahaja rezeki untuk kami anak-beranak. Biarpun sudah dua tahun suami meninggal dunia, rezeki untuk kami tidak pernah putus.

“Sebenarnya menguruskan Mohd Ramdan tidak sukar. Namun anak tidak boleh jamah nasi, jadi saya gantikan dengan menu lain seperti roti dan kek yang disediakan sendiri oleh saya.


ERP: Sokongan padu terhadap PKS dan rakyat

KUALA LUMPUR 5 Jun – Kerajaan membuktikan bahawa ia melakukan sedaya mungkin dalam usaha menyokong rakyat, kumpulan yang terjejas dan perusahaan kecil dan sederhana (PKS) dengan meletakkan asas yang kukuh menerusi sokongan kewangan dan inisiatif menyeluruh.

Di bawah Pelan Pemulihan Ekonomi (ERP) jangka pendek, Perdana Menteri Tan Sri Muhyiddin Yassin hari ini mengumumkan 40 inisiatif bernilai RM35 bilion yang mana sebahagian besarnya disasarkan bagi jaminan pekerjaan termasuk yang berada dalam ekonomi gig, kemahiran semula dan membantu aliran tunai bagi perniagaan.

Ini akan dilakukan menerusi padanan geran bernilai sehingga RM50 juta bagi platform ekonomi gig yang menyumbang bagi pekerja yang mencarum di bawah Skim Bencana Pekerjaan PERKESO sehingga RM162 dan Skim i-Saraan KWSP sehingga RM250 setahun.

Ia juga akan menyediakan peruntukan kepada Perbadanan Ekonomi Digital Malaysia (MDEC) sebanyak RM25 juta bagi program Global Online Workforce (GLOW) yang menyediakan kepada pelanggan antarabangsa ketika bekerja dari rumah.

Dalam usaha menggalakkan perusahaan mikro dan PKS menggunakan perkhidmatan digital, kerajaan bersama dengan sektor swasta akan membiayai usaha ini menerusi geran padanan bernilai RM140 juta.


Zalina dipercayai masih berada dalam negara – Polis

SHAH ALAM, 20 Julai – Bekas pembaca berita sebuah stesen televisyen, Zalina Shaharah Azman atau lebih dikenali sebagai Zalina Azman yang dilaporkan hilang sejak November tahun lepas dipercayai masih berada dalam negara.

Mohd Iqbal berkata setakat ini pihaknya turut mengesahkan bahawa tidak ada sebarang laporan polis dibuat oleh orang awam selepas hebahan berhubung kehilangan Zalina Shaharah, 58, dilakukan polis.

Pagi tadi sebuah portal hiburan tempatan melaporkan terdapat individu yang mendakwa melihat seorang wanita seperti Zalina Shaharah pada Ahad lepas menerusi Twitter miliknya.

Wanita yang didakwa mirip Zalina Shaharah itu muncul di kafe miliknya di Seksyen 9, dekat sini kira-kira 1 tengah hari dalam keadaan seperti cemas dan menggigil ketakutan.

Isnin lepas, Mohd Iqbal dalam satu kenyataan berkata pihaknya menerima laporan daripada anak lelaki Zalina Shaharah, Mikhael Norman, 33, berkenaan kehilangan ibunya pada 29 Nov tahun lepas.

Zalina Shaharah dilaporkan hilang ketika Mikhael cuba menghubunginya sejak 24 Nov 2021 bagi memaklumkan datuk pengadu telah dimasukkan ke hospital, namun wanita itu tidak dapat dihubungi.


OKU digesa daftar dengan JKM untuk disertakan dalam PICK

Ras Adiba yang juga Senator mewakili golongan OKU, berkata setakat ini, jumlah OKU yang berdaftar dengan JKM hanya sekitar 590,000 orang berbanding anggaran 4.7 juta OKU di negara ini.

“Segera berdaftar dengan JKM untuk dapatkan kad OKU yang akan memudah cara proses pendaftaran penerimaan vaksin,” katanya kepada pemberita selepas menerima sumbangan 152,000 pelitup muka Yuka Zan bernilai RM106,400 daripada Shills Beauty Sdn Bhd kepada OKU Sentral, di sini hari ini.

Ras Adiba yang juga Pengerusi Pertubuhan Berita Nasional Malaysia (Bernama) turut meminta golongan OKU mengetepikan rasa rendah diri atau malu dengan keadaan diri untuk mendaftar dengan JKM, selain berharap anggota keluarga atau individu berdekatan OKU membantu mereka mendaftar dengan MySejahtera bagi mendapatkan vaksinasi.

Fasa kedua PICK yang mengutamakan OKU, warga emas dan golongan berpenyakit kronik akan bermula pada 19 April ini di lapan negeri.

Mengenai sumbangan itu, Ras Adiba menzahirkan penghargaan kepada Shills Beauty atas inisiatif tersebut memandangkan ramai OKU memerlukan pelitup muka ketika ini dan pihak OKU Sentral juga menerima makluman segelintir OKU terpaksa menggunakan pelitup muka berulang kali kerana tidak mampu membelinya.

Sementara itu, Pengurus Besar Shills Beauty Joen See Sau Har berkata sumbangan tersebut merupakan sebahagian daripada tanggungjawab sosial korporat mereka dan akan menyalurkan  sumbangan sama kepada badan kebajikan lain.


Atlet memanah, Haziq Kamaruddin selamat dikebumikan

Jenazah yang dibawa dari Hospital Kajang tiba di lokasi pengebumian sekitar 12.45 tengah malam dan disolatkan di Surau Al-Taqwa di kampung tersebut dengan mengikut prosedur operasi standard yang ditetapkan.

Antara yang turut mengiringi jenazah adalah isteri Allahyarham Shahira Abdul Halim dan Ketua Pengarah Majlis Sukan Negara Datuk Ahmad Shapawi Ismail.

Pemanah berasal dari Johor itu pernah mewakili negara ke temasya Olimpik sebanyak dua kali, iaitu pada edisi London 2012 serta Rio 2016 di Brazil dan kini sedang mengejar slot kelayakan ke Sukan Olimpik Tokyo yang dijadualkan berlangsung dari 23 Julai hingga 8 Ogos depan.


Bajet 2023: MATTA harap lebih banyak peruntukan promosi pelancongan

AYER KEROH 24 Februari – Persatuan Ejen Pelancongan dan Pengembaraan Malaysia (MATTA) Melaka berharap pembentangan Bajet 2023 turut memberi keutamaan kepada aktiviti mempromosikan produk pelancongan seluruh negara.

Katanya Negeri Melaka menjadi pilihan pelancong dari tiga negara iaitu Singapura, Indonesia dan Vietnam, berikutan itu peruntukan lebih besar perlu disediakan bagi tujuan promosi.

“Setakat ini pelancong luar datang ke Melaka hanya 20 peratus, dengan peruntukan ini sudah tentu kita dapat membawa ejen-ejen pelancongan memperkenalkan produk menarik di luar negara.

“Kita juga berharap Tourism Melaka atau Bahagian Promosi Pelancongan (BPP) Melaka dapat bersama membantu kita dalam mempromosi produk di luar negara,” katanya ketika dihubungi Melaka Hari Ini (MHI).

Katanya MATTA juga menyasarkan pelancong dari beberapa lagi negara di Asia Tenggara selain China, Hong Kong dan Taiwan menerusi promosi dijalankan.

“Jika tidak boleh lama, cukup hanya satu malam bagi. Kita juga sentiasa menantikan tempahan pelancong luar yang akan datang ke Melaka, biarpun pintu masuk utama pelancong adalah di Kuala Lumpur, Johor dan Singapura,” katanya.


Kekerapan penerbangan domestik ditambah sempena Aidilfitri

Beliau berkata banyak penerbangan tambahan telah diluluskan termasuk syarikat penerbangan Malaysia Airlines (MAS) yang akan menggunakan pesawat lebih besar atau wide body bagi menampung permintaan.

Menurutnya, Suruhanjaya Penerbangan Malaysia (Mavcom) telah memaklumkan kepada pihak Kementerian Pengangkutan dalam mesyuarat Jemaah Menteri semalam mengenai kelulusan pertambahan penerbangan itu.

Bercakap dalam sidang media selepas melancarkan program tenaga diperbaharu Express Rail Link Sdn Bhd (ERL) di Depoh ERL Salak Tinggi di sini hari ini, Loke berkata pelaksanaan harga tetap untuk penerbangan akan turut dilakukan.

“Dengan itu, kapasiti penerbangan akan bertambah, kapasiti tempat duduk sudah tentu bertambah dan harga purata juga dijangka menurun. Jadi, itu pendekatan yang kita guna pakai,” katanya yang akan mengumumkan kapasiti tambahan itu dalam masa terdekat. – BERNAMA


Melaka tidak tergesa-gesa buka sektor pelancongan tanpa SOP mantap- Muhammad Jailani

SERI NEGERI 22 Sept. – Kerajaan negeri tidak terburu-buru untuk membuat keputusan membuka kembali sektor pelancongan selagi ia tidak mempunyai Prosedur Operasi Standard (SOP) yang tepat.

Exco Pelancongan Datuk Muhammad Jailani Khamis berkata, ia berikutan terdapat beberapa kes positif COVID-19 yang dikesan di Pulau Langkawi selepas destinasi itu dibuka menerusi Projek Rintis Gelembung Pelancongan baru-baru ini.

“We won’t rush (kami tidak akan tergesa-gesa) sebab kita nak satu saja… a very specific SOP (SOP yang spesifik) untuk pelancongan iaitu garis panduan.

“Saya paling takut kluster pelancongan, kita tengok maklum balas daripada Pulau Langkawi, what is happen there? (apa yang berlaku di sana?).

“Kita mengalu-alukan kenyataan Menteri Pelancongan, Seni dan Budaya, Datuk Seri Nancy Shukri bahawa tiga lagi destinasi pelancongan yang ingin dibuka kepada pelancong domestik.

“Tapi kita kerajaan negeri tak akan terburu-buru nak buka pintu sehingga kita mendapat maklum balas apa yang berlaku di Langkawi,” katanya.

Muhammad Jailani berkata, pada masa sama kerajaan negeri sedang menunggu ketetapan dari Majlis Keselamatan Negara (MKN) agar satu SOP khusus dapat diperuntukkan kepada sektor pelancongan.

“Apabila SOP ini dimuktamadkan, maka kita ada pemantauan dari segi pelaksanaannya dan apa saja dilakukan tak bertentangan dalam SOP pelancongan yang ditetapkan oleh MKN.


Maritim Malaysia bantu nelayan terputus jari di laut

KOTA TINGGI, 26 Mac – Seorang nelayan tempatan berdepan detik cemas apabila jarinya terputus ketika sedang menarik pukat di perairan Tanjung Sedili, pagi semalam.

Pengarah Maritim Negeri Johor, Laksamana Pertama Maritim Nurul Hizam Zakaria berkata, Maritime Rescue Sub Centre (MRSC) Johor Bahru menerima maklumat kecemasan pada jam 9.20 pagi daripada nelayan tempatan memaklumkan bahawa salah seorang rakan mereka putus jari akibat tersepit pada mesin penarik pukat di kedudukan 10.8 batu nautika timur laut Tanjung Sedili Besar.

Mangsa seterusnya telah dibawa ke jeti Zon Maritim Tanjung Sedili pada jam 1.45 petang dan dibawa ke Klinik Kesihatan Tanjung Sedili untuk menerima rawatan awal dan dibawa ke Hospital Sultan Ismail bagi menerima rawatan lanjut.

Pihak Maritim Malaysia merakamkan setinggi – tinggi penghargaan kepada komuniti maritim khasnya pemancing yang terlibat dalam memberikan bantuan dengan pantas kepada mangsa terlibat.


Bekas Ketua Polis Negara diminta tampil kemuka bukti isu kartel dalam PDRM

KUALA LUMPUR, 15 Mac – Kementerian Dalam Negeri (KDN) hari ini meminta bekas Ketua Polis Negara Tan Sri Abdul Hamid Bador untuk tampil mengemukakan bukti berhubung dakwaan wujud isu kartel yang mencaturkan perjawatan dalam Polis Diraja Malaysia (PDRM) demi kepentingan peribadi.

Timbalan Menteri Dalam Negeri II Datuk Jonathan Yasin berkata adalah lebih baik untuk Abdul Hamid membuat laporan serta memberikan semua data yang beliau peroleh dan jika benar wujud dakwaan itu, pihaknya bersedia melakukan siasatan.

“Dakwaan itu boleh menjejaskan nama baik kementerian dan seluruh agensi di bawah KDN,” katanya ketika menggulung perbahasan usul Menjunjung Kasih Titah Diraja bagi kementerian itu di Dewan Rakyat hari ini.

Pada 22 Feb lepas, Suruhanjaya Integriti Agensi Penguatkuasaan (EAIC) dalam kenyataan memaklumkan dakwaan wujud kartel dalam PDRM sebagaimana didakwa bekas Ketua Polis Negara itu tidak dapat ditentusahkan.

Pengerusi EAIC Tan Sri Mohd Sidek Hassan berkata keputusan itu adalah dapatan siasatan badan tersebut berdasarkan keterangan saksi dan dokumen yang diperoleh.

Mengulas isu stateless children atau anak-anak tanpa kad pengenalan di negara ini, Jonathan berkata adalah di luar bidang kuasa kerajaan jika pemohon ingin mendapatkan perintah mahkamah berhubung taraf kewarganegaraannya kerana ia merupakan inisiatif pemohon sendiri.

“Sebenarnya, bagi mereka yang bukan warganegara, apabila mereka memohon kewarganegaraan, permohonan itu bukan secara hak mereka untuk mendapatkannya, itu terserah kepada bidang kuasa dan budi bicara kerajaan sedia ada.

Beliau berkata demikian ketika menjawab soalan Datuk Seri Madius Tangau (UPKO-Tuaran) yang bertanya mengenai jumlah kes stateless children di negara ini dan tindakan yang diambil oleh kerajaan untuk memastikan golongan itu mendapatkan perintah mahkamah.- BERNAMA


Aplikasi e-Aduan percepat selesai isu kerosakan Bangunan Gunasama Persekutuan

AYER KEROH 22 Dis- Kakitangan kerajaan di lapan Bangunan Gunasama Menara Persekutuan dan Wisma Persekutuan boleh melaporkan sebarang isu melibatkan kerosakan bangunan menerusi aplikasi e-Aduan bermula hari ini.

Setiausaha Bahagian, Bahagian Pengurusan Hartanah Jabatan Perdana Menteri, Khairul Azhar (Nik) Abu Bakar berkata inisiatif melaporkan aduan menerusi e-Aduan itu dapat dimanfaatkan kepada semua jabatan kerajaan yang menghuni Bangunan Gunasama Persekutuan di Zon Selatan.

Katanya, aplikasi yang boleh dimuat turun dari Playstore dan Appstore itu memberi kemudahan serta memberi maklumat status pembaikan dengan lebih cepat dan aduan dapat diurus dengan lebih baik.

“e-Aduan merupakan satu model maklumbalas pelanggan yang dibangunkan oleh syarikat Ambang Wira Sdn Bhd bagi membolehkan pelanggan atau pengguna menyalurkan aduan menerusi telefon bimbit pintar.

“Menerusi aplikasi ini, pengguna boleh membuat aduan kerosakan bangunan untuk diambil tindakan segera oleh syarikat tersebut dan pengadu atau pengguna akan menerima status aduan dari masa ke semasa sehingga pembaikan yang diadukan selesai,” ujarnya.

Beliau berkata demikian dalam ucapan perasmian selepas melancarkan Aplikasi Mobil e-Aduan oleh Ambang Wira Sdn Bhd di Lobi Wisma Persekutan, hari ini.

Sementara itu, Ketua Pegawai Eksekutif Ambang Wira Sdn Bhd, Nik Adnan Nik Mohd Salleh berkata aplikasi e-Aduan itu akan digunakan oleh semua penghuni di setiap 20 bangunan gunasama Zon Selatan dan Zon Sarawak.

“Menerusi aplikasi ini, pengguna boleh melihat cara pengurusan serta jadual penyelenggaraan fasiliti dilaksanakan termasuk input, data, aset atau rekod bangunan gunasama.

“Aduan penghuni akan dipantau dengan lebih berkesan secara digital serta akan memberi maklum balas efisien kepada pengadu serta aduan akan dipantau secara telus dan pengguna boleh melihat sejarah aduan,” katanya.


Pelan pemerkasaan kepimpinan komuniti rukun tetangga 2021-2030 dilancarkan

KUALA LUMPUR 28 Feb. – Perdana Menteri Tan Sri Muhyiddin Yassin hari ini melancarkan Pelan Pemerkasaan Kepimpinan Komuniti Rukun Tetangga 2021-2030 bagi memperkasa peranan Kawasan Rukun Tetangga (KRT) di peringkat akar umbi menerusi kerjasama kementerian dan agensi berkaitan.

Di bawah pelan itu, empat Agenda Kerja KRT diperkenalkan iaitu Agenda Kerja KRT Selamat, Agenda Kerja KRT Sihat, Agenda Kerja KRT Bersih dan Indah serta Agenda Kerja KRT Sejahtera yang bertujuan untuk meningkatkan keberkesanan inisiatif Rukun Tetangga.

Menjelaskan lanjut empat Agenda Kerja KRT itu, Muhyiddin berkata Agenda Kerja KRT Selamat akan digerakkan melalui Skim Rondaan Sukarela (SRS) yang berperanan untuk meronda dan mengawal mana-mana premis atau lokasi di KRT dengan kerjasama Polis Diraja Malaysia (PDRM).

Beliau berkata Agenda Kerja KRT Sihat pula memberi penekanan kepada usaha membudayakan gaya hidup sihat dalam komuniti hasil kolaborasi bersama-sama Kementerian Kesihatan Malaysia (KKM) melalui program di bawah Agenda Nasional Malaysia Sihat.

“Ketiga, Agenda Kerja KRT Bersih dan Indah menumpukan kepada program pembersihan dan pengindahan di kawasan komuniti dengan sokongan Kementerian Pembangunan Perumahan dan Kerajaan Tempatan (KPKT) di bawah pelaksanaan Program Local Agenda 21.

“Keempat, Agenda Kerja KRT Sejahtera untuk mengenal pasti kumpulan rentan seperti ibu tunggal, golongan orang kelainan upaya, warga emas dan golongan kurang berkemampuan dan memberi bantuan melalui pelaksanaan inisiatif seperti Projek Ekonomi Rukun Tetangga dan Program Sayangi Komuniti,” katanya.

Beliau berkata demikian pada majlis pelancaran Pelan Pemerkasaan Kepimpinan Komuniti Rukun Tetangga 2021-2030 dan Anugerah Perdana Rukun Tetangga 2021 yang disiarkan secara langsung menerusi laman sesawang Kementerian Perpaduan Negara (KPN) dan Facebook KPN @PerpaduanNegara, hari ini.

Muhyiddin berkata rukun tetangga yang ditubuhkan pada 1975 adalah komponen penting komuniti dalam memastikan hasrat perpaduan negara dapat diperkukuhkan dan peranannya perlu sentiasa didukung sebagai ejen serta penggerak usaha untuk menyatupadukan rakyat.

Menurutnya, pada masa ini terdapat 8,274 KRT di seluruh negara dengan jumlah keahlian seramai 248,220 orang dan turut menyambut baik peningkatan penubuhan KRT itu kerana ia adalah petunjuk baik yang membuktikan kesedaran orang ramai terhadap kepentingan peranan rukun tetangga.

Perdana menteri berkata cabaran yang dihadapi sejak pandemik COVID-19 melanda dunia lebih setahun lepas telah menyerlahkan kepentingan rukun tetangga dalam kalangan masyarakat dengan semua pihak menunjukkan semangat kekitaan yang tinggi dan saling membantu dalam mendukung segala usaha kerajaan memerangi wabak itu, seiring dengan semangat dan amalan ‘Kita Jaga Kita’.

“Saya berharap semangat kesukarelawanan ini dapat terus diperkasakan melalui penglibatan bersama rukun tetangga, persatuan penduduk, pertubuhan bukan kerajaan, pemimpin komuniti serta generasi muda dalam aktiviti kemasyarakatan supaya ia dapat dibudayakan dalam komuniti kita.

“Saya ingin mengajak saudara dan saudari untuk bersama-sama mengenal pasti keperluan komuniti dan menangani isu-isu sosial di kawasan setempat untuk melahirkan sebuah komuniti yang sejahtera.

“Marilah kita berganding bahu dan menggembleng tenaga dalam menjayakan usaha murni ini supaya negara kita dapat merealisasikan agenda perpaduan nasional,” katanya.


Polis rampas 1,069 mesin bitcoin bernilai RM5.3 juta di Miri

MIRI 16 Julai – Polis Miri merampas 1,069 unit mesin Bitcoin keseluruhannya bernilai RM5.3 juta dalam tempoh tiga bulan tahun ini.

Ketua Polis Daerah Miri ACP Hakemal Hawari berkata, rampasan itu dilakukan dalam operasi bersama Sarawak Energy Berhad (SEB) di bandar raya Miri antara Februari hingga April lalu.

Beliau berkata lapan individu turut ditahan kerana terlibat menjalankan aktiviti perlombongan Bitcoin dengan menggunakan tenaga elektrik yang dicuri daripada talian bekalan elektrik SEB sepanjang tempoh itu.

“Seramai enam individu telah dituduh di bawah Seksyen 379 Kanun Keseksaan kerana mencuri bekalan elektrik dan telah dijatuhkan hukuman denda sehingga RM8,000 dan penjara sehingga lapan bulan,” katanya dalam satu kenyataan di sini.

Beliau berkata SEB mengalami kerugian sejumlah RM8.4 juta yang berpunca daripada kecurian bekalan elektrik untuk tujuan aktiviti melombong bitcoin di sini.

“Aktiviti melombong bitcoin dengan mencuri bekalan elektrik ini telah menyebabkan gangguan elektrik yang kerap dan sepanjang 2021, sebanyak tiga rumah telah terbakar akibat daripada penyambungan bekalan elektrik secara haram,” katanya.


Beberapa lokaliti di N.Sembilan, Sabah, Kelantan, Pahang, Kedah dikenakan PKPD

Menteri Kanan (Keselamatan) Datuk Seri Ismail Sabri Yaakob berkata PKPD akan dilaksanakan di Taman Desaria, Seremban di Negeri Sembilan; serta Taman Bandar Baru Sungai Lalang, Taman Lembah Permai dan Kawasan Perindustrian Bakar Arang (termasuk Taman Cahaya PKNK) di Kedah bermula 5 hingga 18 Julai.

PKPD bagi tempoh sama turut dilaksana di Taman Zifa, Bingkul, Beaufort dan Kampung Simpangan, Kota Marudu, Sabah; serta Kampung Bukit Tanah, Mukim Bukit Jawa, Pasir Puteh, Kelantan.

Sementara itu, beliau berkata PKPD di Taman Merbau Utama, Mukim Bukit Jawa, Selinsing, Pasir Puteh, Kelantan yang dijadual tamat esok, dilanjutkan sehingga 18 Julai.

Ismail Sabri berkata PKPD di Kampung Rancangan Silabukan Peringkat 4, Lahad Datu dan di Fasa 1 dan Fasa 2, Taman Digot, Penampang dan Kampung Nelayan, Batu 10, Sandakan, Sabah pula ditamatkan seperti dijadual esok (4 Julai).

Berhubung Op Benteng, beliau berkata 24 pendatang tanpa izin serta tiga kenderaan darat dirampas, manakala 711 individu ditahan atas kesalahan ingkar prosedur operasi standard (SOP) semalam dengan 672 individu dikompaun manakala 39 direman.


Hari Domingo, ‘Rembang’ and ‘Purnama’

(b. 1947) in an in-flight magazine over the skies of eastern Europe. He was asked on the meaning of happiness.  His answer: “Sitting by the window watching the stillness of a tropical midday afternoon.” Coelho was inadvertently associating happiness to time – its measurement and duration. The term “midday afternoon” is tengah hari (midday) in Bahasa Melayu. This is when the sun sits right in the middle (tengah) of the sky.

Then there is also hari, pagi rembang, tinggi hari, beralih hari and dinihari, certainly evoking different states of being to different individuals.  The Malays use nature as their time telling tool, even after the introduction of the clock and the calendar.  Nature is framed – we have day and night, month, the seasons and the year.

Asmah Omar in her Malay Perception of Time (2000/2013)   explains the natural state of the time frame, and what it represents in the various languages, mainly Austronesian, Sanskrit, Arabic and Portuguese. The words petang and malam refer to “darkness,” where in many Austronesian languages,   petang or its cognates refer to the darkness of the atmosphere.  The root pet in Javanese mean “extinguished, of light.” The darkness of the atmosphere has induced the Malays to coin petang and malam as time frames.   Malam has the root lam, which reflects a common origin with lam in kelam (dark, of the atmosphere).   From malam, comes tengah malam – the darkest time of the night.

Hari (day), pagi (morning) and rembang (mid-morning) are not transparent in their etymologies. I would often remember parents prohibiting their children to play outside the house in the rembang. And that is what I remember from my mother when I was old enough in my primary school years, not to play outside the house during that time. Earlier I got the impression that rembang was the hottest time of the day. But Rembang, according to Asmah, is a time frame between 10 to 11 am, Malaysia time. The description for this frame is matahari sepenggalah, literally the sun as long as the pole.    Tinggi hari is after rembang – representing the observation of the Malays of the sun’s at the time frame  concerned (about 11 o’clock).  This is when the sun is moving to a higher position (tinggi), though not as high as when it is tengah hari (midday).  In the latter situation, the sun is right in the middle (tengah) of the sky.

The there is also the term beralih hari (approximately between 2.00 – 3.00 pm), which literally means “the changing of the day.”  This indicates the changing of the position of the sun as it starts to go down.  Asmah, also a scholar of Ibanic languages, notes that the term has an equivalent in Iban in ngalih hari (ngalih = change; hari = day). Beralih hari leads to petang which starts the new day.  However, in modern Malay usage, 2.00 p.m. is considered petang.

Twilight, dusk is described as senja or senjakala – a loan from Sanskrit.  A more graphic description is (masa) matahari terbenam (the time of) sunset, literally (the time) the sun sinks into darkness. Dinihari, where the first element dini, from the root dina, means day. To the Malays, dinihari is heralded by the first crowing of the cock, anytime between 3.00 and 4.00 in the morning. Day-break, subuh, has its roots in Sabah (morning).  According to Asmah, to the traditional Malays, pagi is a long span of time from subuh right to tengah hari. With the cultural environment from Islam, there is the necessity for the subuh-frame – beginning with fajar menyingsing and ending with the beginning of tergelincir matahari. Fajar is an Arabic  loan meaning “dawn.” So fajar menyinsing means “break of dawn.”

The influence of Islam and the Arabs have given the Malays the concept of the week, the seven-day frame.  But bear in mind that the word minggu (week) is not a native Malay word. Asmah suggests that the probable origins of the word is from the name for Sunday in Portuguese, Domingo. Thus from hari Dominggo, it then was truncated to hari Minggu.  Hence, Hari Minggu became another name for Sunday.  It is used interchangeably with Ahad, which equals to Sunday.  The Malay have used  Arabic names for the days of the week before the encounter with the Portuguese.

Full moons are called purnama – hence bulan purnama.  Classical Malay texts pay a great deal of attention to the duration of time, expressed in quite definite terms.  Lovers talk about not seeing each other for a period which has seen three full moons pass by (tiga purnama).  Notions of time are also found in Malay proverbs and pantuns. These are associated to memory, wisdom and resilience among others. Time as an element that lingers on, if we remember James Joyce’s “…long last lingering look.”  The following pantun attests to a good deed that forever lingers in one’s memory for eternity:


Kementerian Kewangan nafi terima surat peletakan jawatan Tengku Zafrul

KUALA LUMPUR, 18 Mac – Kementerian Kewangan (MOF) hari ini menafikan menerima surat peletakan jawatan Tengku Datuk Seri Zafrul Abdul Aziz seperti yang ditularkan di media sosial.

Kementerian tersebut menerusi laman twitter rasminya berkata Tengku Zafrul kekal fokus untuk memastikan kebajikan dan kesejahteraan Keluarga Malaysia sentiasa terbela dalam pemulihan ekonomi negara daripada belenggu pandemik COVID-19.

Kenyataan tersebut dikeluarkan berikutan sepucuk surat yang tular di media sosial, yang didakwa sebagai surat peletakan jawatan Tengku Zafrul sebagai menteri kewangan.


Pemimpin Kanan China lawat Jonker Street

BANDA HILIR 20 Mei – Pemimpin ketiga tertinggi China, Zhao Leji bersama delegasinya, hari ini, mengadakan lawatan kerja ke Jonker Street, di sini.

Zhao yang juga Pengerusi Jawatankuasa Tetap Kongres Rakyat Kebangsaan (NPC) China ke-14 meluangkan masa kira-kira dua jam dalam rangka lawatannya itu.

Delegasi Zhao kemudiannya dihiburkan dengan persembahan muzik dan kebudayaan yang diadakan di Pentas Utama Jonker Walk, sebelum mengadakan lawatan di sekitar Tapak Warisan Dunia UNESCO itu.

Lawatannya itu diiringi Penasihat Khas Pelaburan dan Hal Ehwal Negara China Kepada Ketua Menteri Datuk Lim Ban Hong; Exco Pembangunan Usahawan, Koperasi dan Hal Ehwal Pengguna negeri Allex Seah Shoo Chin; Ahli Parlimen Kota Melaka Khoo Poay Tiong; Ahli Dewan Undangan Negeri (Adun) Kota Laksamana Low Chee Leong dan lain-lain kenamaan.

Antara lokasi utama yang dikunjungi beliau adalah Laman Datuk Wira Gan Boon Leong, Taman Warisan Dunia Jonker Walk, Muzium Budaya Cheng Ho dan Muzium Budaya Baba Nyonya.

Pada lawatannya itu, Zhao turut menerima cenderahati unik iaitu botol yang berisi pasir dari Selat Melaka dan air dari Perigi Hang Li Po di Bukit Cina.

Malah, kehadiran beliau dan delegasi turut mencuri tumpuan pelancong di kawasan itu, khususnya pelancong dari Republik China yang teruja melihat pemimpin ketiga tertinggi negara mereka dari jarak dekat.


Anda kebanggaan Malaysia! – Muhyiddin

KUALA LUMPUR 31 Julai – Kejayaan manis diraih pasangan beregu badminton lelaki negara, Aaron Chia-Soh Wooi Yik, yang menghadiahkan gangsa, pingat pertama Malaysia pada Sukan Olimpik Tokyo, menarik perhatian Perdana Menteri Tan Sri Muhyiddin Yassin.

Muhyiddin yang mengucapkan tahniah kepada gandingan negara serta barisan kejurulatihan kem badminton itu percaya pencapaian pasangan beregu itu mampu menyuntik semangat dan memberi motivasi kepada atlet-atlet negara yang lain untuk memburu kilauan pingat seterusnya.

“Tahniah Malaysia! Syabas Aaron Chia-Soh Wooi Yik! Kemenangan dan sumbangan pingat yang amat diharap serta dinanti-nantikan oleh seluruh peminat sukan tanah air.

“Buat pasangan muda kita ini, teruskan usaha dan berjuanglah demi negara. Anda telah membuktikan yang negara boleh menaruh harapan kepada anda. Tahniah, anda kebanggaan Malaysia! Demi Malaysia! Demi Malaysia! Demi Malaysia!,” katanya menerusi hantaran di laman Facebook malam ini.

Aaron-Wooi Yik bangkit daripada ketinggalan di set pertama untuk merangkul gangsa selepas menewaskan pasangan Indonesia yang juga pilihan kedua, Mohammad Ahsan-Hendra Setiawan, 17-21, 21-17, 21-14 dalam perlawanan yang berlangsung hampir sejam.


Ujian saringan COVID-19 tidak diwajibkan sebelum merentas negeri

KUALA LUMPUR 10 Okt. – Kerajaan menggalakkan bagi mana-mana individu yang ingin melakukan pergerakan merentas negeri untuk menjalankan ujian saringan COVID-19.

Perdana Menteri, Datuk Seri Ismail Sabri Yaakob bagaimanapun berkata, kerajaan tidak mewajibkan individu melakukan sama ada ujian RT-PCR atau RTK-Antigen sebelum memulakan perjalanan.

“Ia adalah tanggungjawab kita bagi melindungi keluarga, apa salahnya untuk pastikan ibu bapa selamat dengan melakukan pemeriksaan agar kita tiada sebarang jangkitan.

“Ia digalakkan demi kepentingan keluarga, bila sudah buat pemeriksaan jadi kita sudah tahu keselamatan kita dan tidak perlu rungsing dengan jangkitan itu.


Jenazah Ahmad Naim, mangsa kemalangan maut lima sekawan selamat dikebumi

CHUKAI, 13 Mei – Jenazah salah seorang daripada lima pelajar Universiti Sultan Azlan Shah (USAS) yang meninggal dunia dalam kemalangan di Lebuhraya Utara Selatan (PLUS) berhampiran Terowong Menora semalam, Ahmad Naim Najmi Ahmad Hafizan, 21, selamat dikebumikan di Tanah Perkuburan Kijal, kira-kira 8.15 pagi tadi.

Jenazah tiba di kediaman keluarganya di Kampung Pantai Penunjuk, Kijal pada 3.15 pagi selepas disolatkan di Masjid Raja Permaisuri Bainun USAS, Perak selepas Isyak malam tadi.

Suasana pilu dan hiba menyelubungi suasana tanah perkuburan apabila ahli keluarga arwah dilihat tidak dapat menahan kesedihan ketika urusan pengebumian dijalankan.

Ibu arwah, Shamila Abdullah, 44, berkata dia berasa lega kerana semua urusan membawa pulang dan pengebumian jenazah anak sulungnya itu berjalan dengan lancar dan selesai dalam masa singkat.

“Walaupun sedih, saya dan suami tetap reda dengan pemergiannya kerana arwah adalah anak yang sangat baik dan menyenangkan hati ibu bapa. Arwah adalah abang dan contoh terbaik kepada tiga adiknya, walaupun dia sudah tiada, doa saya tetap bersamanya,” katanya.

Selain Ahmad Naim yang merupakan pelajar semester dua Ijazah Sarjana Kaunseling Islam USAS, empat lagi yang rentung akibat kemalangan itu terdiri daripada Muhammad Nasrun Aidol Munir Akbar, 22; Iqbal Hasnun Halimi, 23; Muhammad Nabil Haikal Muhammad Fariz, 19 dan Ahmad Akmal Ahmad Mokhlis, 20.- BERNAMA


MATTA Melaka terokai produk eko-pelancongan luar bandar

JASIN 7 Dis. – Persatuan Ejen-Ejen Pelancongan dan Pengembaraan Malaysia (MATTA) Melaka akan mempromosikan produk pelancongan luar bandar bagi merancakkan industri pelancongan yang terkesan semasa pandemik COVID-19.

Pengerusinya Goh Hock Gin berkata, Melaka mempunyai banyak destinasi pelancongan menarik di luar bandar yang belum diterokai pelancong dari dalam dan luar negara.

Jelasnya, antara lokasi pelancongan menarik termasuklah Laman Tiga Budaya di sempadan Melaka, Johor dan Negeri Sembilan, Hutan Rekreasi Bukit Batu Lebah, Nyalas, Jasin dan lain-lain.

“Kita mahu uruskan satu pakej baru iaitu pakej ‘eco tourism’ produk untuk Melaka sebab kebelakangan ini banyak pendedahan mengenai sejarah saja.


Zarinah Anwar wanita pertama dilantik Pengerusi Lembaga Pengarah UM

KUALA LUMPUR, 5 Jan – Tan Sri Zarinah Anwar dilantik sebagai Pengerusi Lembaga Pengarah wanita pertama Universiti Malaya (UM) yang berkuat kuasa 13 Dis lepas, untuk tempoh tiga tahun.

Universiti Malaya dalam kenyataan hari ini memaklumkan pelantikan itu dibuat menerusi surat yang dikeluarkan Kementerian Pendidikan Tinggi pada 10 Dis lalu, selaras dengan peruntukan Seksyen 17 (1) (a) Perlembagaan Universiti Malaya (Pengerusi).

Menurut kenyataan itu, Zarinah yang merupakan alumni Fakulti Undang-Undang UM, juga tokoh korporat terkenal dengan menggalas jawatan penting termasuk Pengarah Bebas Bukan Eksekutif Petroliam Nasional Berhad sejak 17 Ogos 2015.

Selain itu beliau turut memegang jawatan Pengerusi Debt Ventures Berhad Malaysia, ahli Lembaga Pengarah Permodalan Nasional Berhad dan Pemegang Amanah Razak School of Government, Yayasan Hasanah dan Yayasan Jeffrey Cheah.

“Di pentas dunia, beliau ialah Felo Abdullah bin Abdulaziz di Oxford Centre for Islamic Studies United Kingdom, ahli Lembaga Penasihat Pihak Berkuasa Sekuriti dan Komoditi Emirates, Emiriah Arab Bersatu,” menurut kenyataan itu.

Beliau juga merupakan Pro Canselor Universiti Teknologi Mara (UiTM), ahli Majlis Penasihat Akademik Universiti Teknologi Petronas, serta turut berkhidmat sebagai ahli Majlis Penasihat dan Perundingan Kebangsaan mengenai Wanita.

Naib Canselor UM, Prof Datuk Ir Dr Mohd Hamdi Abd Shukor berkata universiti itu mengalu-alukan pelantikan tersebut memandangkan Zarinah merupakan individu yang tidak asing dalam bidang korporat.

“Semoga dengan pelantikan Tan Sri Zarinah sebagai Pengerusi Lembaga Pengarah Universiti Malaya akan terus membawa Universiti Malaya sebagai universiti berbakti untuk negara, memberi impak pada dunia,” kata Mohd Hamdi. – BERNAMA


Agong kurnia watikah lantikan Ahli Majlis MAIM

BANDARAYA MELAKA 23 April – Seramai 15 ahli Majlis Agama Islam Melaka (MAIM) menerima watikah lantikan dikurniakan Yang di Pertuan Agong (YDPA) Al Sultan Abdullah Ri’ayatuddin Al-Mustafa Billah Shah yang berkenan mencemar duli dalam upacara diadakan di Hotel DoubleTree, di sini, pagi tadi.

Dalam majlis dimulakan jam 10.22 pagi, Ketua Menteri merangkap Pengerusi MAIM, Datuk Seri Utama Sulaiman Md Ali mengetuai penerima watikah berkenaan, disaksikan Yang di-Pertua Negeri Tun Seri Setia Mohd Ali Mohd Rustam.

Antara yang menerima lantikan sebagai Ahli Majlis adalah Timbalan Pengerusi MAIM, Datuk Wira Md Rawi Mahmud, Setiausaha MAIM, Muhammad Ikram Ibrahim serta Ahli Majlis yang lain.

Watikah yang disampaikan itu adalah lantikan Ahli Majlis yang mula berkuatkuasa 20 April 2020 hingga Oktober 2022 yang termaktub mengikut Enakmen Pentadbiran Agama Islam negeri Melaka.

Upacara yang diadakan hari ini sekali gus menutup lawatan dua hari Paduka Baginda bersama Raja Permaisuri Agong Tunku Azizah Aminah Maimunah Iskandariah serta Tengku Puteri Raja Tengku Puteri Afzan Aminah Hafidzatullah ke negeri ini.


Realisasi jadikan Malaysia negara pengeluar tenusu

MERLIMAU 29 Dis. – Kerja-kerja menaik taraf bangunan Pusat Perkhidmatan Industri Tenusu (PPIT) dilihat sebagai antara usaha kerajaan merealisasikan hasrat menjadi negara pengeluar tenusu menerusi Rancangan Malaysia Ke-12 (RMK-12).

Timbalan Ketua Pengarah Perkhidmatan Veterinar, Dr. Suratan Kamarudin berkata, PPIT merupakan antara inisiatif program pengeluar susu dan kerajaan menyasarkan pengeluaran susu 100 peratus berbanding rekod semasa iaitu 67 peratus.

Ujarnya, dengan terlaksananya inisiatif naik taraf bangunan PPIT, ia akan melancarkan urusan piawaian pengeluar susu yang ditetapkan, sekali gus dapat menghasilkan pengeluar tenusu berkualiti di negara ini.

“Kita harap dengan naik taraf PPIT ini mampu menerima pengiktirafan Amalan Perkilangan Baik (GMP) dan Amalan Kebersihan Veterinar yang Baik (GVHP) dengan pensijilan yang menekankan kualiti tenusu yang bukan saja pada penghasilan produk, cara operasi dan pusat pengumpulan.

“Dengan PPIT yang memenuhi piawaian ini ia mampu meningkatkan kecekapan dengan penerimaan bagi ujian tenusu, penempatan dan penghantaran tenusu ke kilang-kilang pemprosesan.

Beliau berkata demikian pada sidang media selepas Majlis Penyerahan Projek Menaiktaraf Pusat Perkhidmatan Industri Tenusu (PPIT) Serta Kerja-kerja Berkaitan di PPIT Merlimau, di sini, semalam.

Pada program terbabit, upacara menandatangani sijil serahan telah dilaksanakan antara Dr. Suratan yang mewakili Jabatan Perkhidmatan Verinar dengan Pengarah Jabatan Kerja Raya (JKR) Melaka, Datuk Ir. Ismail Ab. Rahman dan disaksikan Pengerusi Jawatankuasa Pengangkutan, Kemudahan Awam, dan Infrastruktur, Datuk Roslan Ahmad.

Sementara itu, Ismail berkata, projek menaik taraf PPIT yang dikelolakan JKR itu telah disiapkan empat bulan lebih awal dari tarikh jangkaan yang disiapkan dengan menelan peruntukan kos sebanyak RM1.408 juta.

Ujarnya, projek berkenaan telah dibangunkan pada Mac tahun lalu termasuk pembinaan bangunan baharu dan menaik taraf bangunan sedia ada dan telah disiapkan pada November lalu berbanding sasarannya pada Mac depan.

“JKR Melaka telah menyerahkan projek ini secara ’11 dalam 1′ di mana antaranya ia telah disiapkan lebih awal, penjimatan kos projek kira-kira RM12,000, penyerahan projek dengan sifar kemalangan serta pelbagai lagi dalam membangunkan bangunan ini,”katanya.


KKMM terima banyak aduan berita palsu PRN Johor – Annuar

KLUANG, 18 Feb – Kementerian Komunikasi dan Multimedia (KKMM) menerima banyak aduan berkaitan berita palsu melibatkan Pilihan Raya Negeri (PRN) Johor.

“Kita kena sepanjang masa memantau keadaan itu (berita palsu) dan kita tahu, kita tidak boleh menghapuskan 100 peratus tetapi kita menggerakkan dan membangkitkan kesedaran kerana menyebarkan berita palsu bukan sahaja tidak baik malah tidak membawa untung kepada sesiapa,” katanya kepada Bernama selepas program Santai Anak Muda di Ngepot Kabin di sini malam ini (tadi).

Sementara itu, mengenai pengundi muda pada PRN Johor, Annuar berkata beliau yakin orang muda di negara ini mempunyai maklumat dan pengetahuan luas untuk mengambil bahagian dalam pentadbiran dan menentukan kepimpinan negara.

Terdahulu, Annuar yang mengadakan lawatan kerja tiga hari ke Johor bermula hari ini menunaikan solat maghrib bersama penduduk di Kampung Melayu di sini.

Beliau dijadual melancarkan Pusat Ekonomi Digital Keluarga Malaysia (PEDi) Zon Tengah di Felda Kahang Barat di sini pada pagi esok dan menyampaikan watikah Ketua Komuniti Keluarga Malaysia Zon Tengah di sini pada sebelah malam.

Pada Ahad, Annuar akan menghadiri Town Hall Bicara Keluarga Malaysia dan pelancaran Hari Radio Sedunia di Radio Televisyen Malaysia (RTM) Johor di Johor Bahru.- BERNAMA


DMDI kutuk keganasan terhadap umat Islam di Masjid Al-Aqsa

Presiden DMDI yang juga Yang Dipertua Negeri Melaka Tun Mohd Ali Mohd Rustam berkata tindakan berkenaan adalah tidak berperikemanusiaan dan tidak bertamadun kerana ia dilakukan di bulan suci Ramadan.

“DMDI mendesak agar kuasa besar dunia seperti Amerika Syarikat, Pertubuhan Bangsa-Bangsa Bersatu (PBB) dan Pertubuhan Kerjasama Islam (OIC) tidak berdiam diri serta segera bertindak untuk memastikan keganasan berkenaan dihentikan serta-merta.

“DMDI yang dianggotai 22 negara di seluruh dunia menyeru seluruh umat Islam untuk memanjatkan doa dan melakukan solat hajat agar bantuan Allah tiba untuk membantu saudara kita di Palestin,” katanya dalam kenyataan hari ini. – BERNAMA


PETRONAS agih peralatan perubatan di Zon Selatan

AYER KEROH 7 April – PETRONAS melaksanakan program tanggungjawab sosial korporat (CSR) menerusi Yayasan PETRONAS dengan mengedarkan peralatan perubatan penjagaan kepada 137 penerima dalam kalangan B40, komuniti kurang upaya dan warga emas.

Sumbangan itu sebahagian daripada Program Memacu Kehidupan: Home Ward 2023 yang melibatkan tiga negeri di Zon Selatan iaitu Johor, Melaka dan Negeri Sembilan.

Pengurus Besar PETRONAS Wilayah Selatan, Mohd Zaki Mahat berkata sumbangan itu menjadikan suasana persekitaran rumah penerima lebih kondusif dengan menyediakan peralatan perubatan asas, sekali gus membantu penerima berkenaan.

“Sebanyak 57 katil boleh laras, 14 penumpu oksigen dan 66 kerusi roda diedarkan secara berperingkat dengan kerjasama Jabatan Kebajikan Masyarakat (JKM) negeri masing-masing.

Terdahulu Mohd Zaki menyempurnakan simbolik penyerahan sumbangan di Taman Sinar Harapan Tuanku Ampuan Najihah, Negeri Sembilan yang turut dihadirsi Pengarah JKM Negeri Sembilan, Rosnah Sardi.

Ujarnya lagi, setakat ini sebanyak 609 katil boleh laras, 44 penumpu oksigen dan 312 kerusi roda telah diedarkan kepada keluarga kurang bernasib baik serta rumah-rumah kebajikan di seluruh negara.


Sentuh hati 80,000 penduduk sebelum kempen berakhir

KOTA MELAKA 10 November – Calon Barisan Nasional (BN) Parlimen Kota Melaka, berazam untuk menyantuni sekurang-kurangnya 80,000 rakyat di kawasan itu sempena kempen Pilihan Raya Umum Ke-15 (PRU15).

Kon Qi Yao berkata, pengundi di Parlimen Kota Melaka adalah yang tertinggi di Negeri Melaka dengan jumlah keseluruhan seramai 164,000 orang.

Berikutan itu beliau yang mesra disapa Ah Kon memilih lokasi tumpuan ramai seperti pasar pagi, pasar malam dan medan selera untuk berjumpan rakyat.

“Gerak kerja kempen kita sehingga hari ini boleh dikatakan antara 30 hingga 40 peratus. Jadi sasaran dalam tempoh berkempen ini saya dapat berjumpa sekurang-kurangnya 80,000 daripada jumlah pengundi itu.

“Tempoh kempen selama 14 hari dimanfaatkan sepenuhnya, dirancang mengikut jadual yang sistematik termasuk memilih waktu yang sesuai bagi memastikan semuanya berjalan lancar,” katanya.

Terdahulu, suasana pasar malam berkenaan, riuh apabila tiga daripada empat calon bertanding di Parlimen Kota Melaka masing-masing BN, Perikatan Nasional (PN) dan Pakatan Harapan (PH) bertembung ketika sesi ‘walkabout’.


Pulau Undan, Nangka, Dodol diwartakan hujung tahun ini

Timbalan Menteri Pertanian dan Industri Makanan 1 (MAFI) Datuk Seri Ahmad Hamzah berkata, proses pewartaan itu kini sudah diperingkat kerajaan persekutuan selepas kerajaan negeri sudah meluluskan permohonan yang dibuat pada hujung tahun lalu.

Beliau berkata, proses pewartaan tiga pulau yang terbabit iaitu Pulau Undan, Pulau Nangka dan Pulau Dodol membabitkan kos berjumlah lebih RM1 juta.

“Untuk peringkat pertama Kementerian Pertanian Malaysia meluluskan lebih RM1 juta selain akan membabitkan beberapa peringkat mengikut kesesuaian bagi memastikan ketiga-tiga pulau ini akan menjadi kawasan perlindungan Marine Protected Area (MPA),” katanya.

Hadir sama, Ketua Pengarah Perikanan Malaysia Mohd Sufian Sulaiman dan Exco Pembangunan Luar Bandar, Pertanian dan Industri Asas Tani negeri, Datuk Abdul Razak Abdul Rahman dan Exco Kerja Raya, Pengangkutan, Kemudahan Awam, Infrastruktur dan Pengurusan Banjid negeri Datuk Rahmad Mariman.

“Ketiga-tiga pulau ini kita kenal pasti mempunyai terumbu karang yang luar biasa dan apabila diwartakan nanti akan dikawal oleh Jabatan Perikanan.


Sarang sindiket pelacuran warga Afrika di Cyberjaya diserbu, 10 ditahan

Ketua Pengarah Imigresen Datuk Seri Khairul Dzaimee Daud berkata tujuh warga Tanzania dan tiga warga Uganda berusia 23 tahun hingga 37 tahun itu ditahan kerana disyaki terlibat dalam pelacuran dan kerja tidak bermoral.

“Daripada kesemua tahanan ini, dua wanita masing-masing warga Tanzania dan Uganda telah dikenal pasti merupakan ‘mummy’ iaitu orang tengah dalam aktiviti pelacuran ini,” katanya dalam kenyataan hari ini.

Beliau berkata siasatan awal mendapati sembilan wanita warga asing yang ditahan itu masuk ke Malaysia secara sah sebagai pelancong asing dan seorang wanita pula masuk sebagai pelajar antarabangsa di sebuah pusat bahasa di ibu negara.

Beliau berkata sindiket pelacuran itu menyasarkan pelanggan daripada kalangan pelajar antarabangsa dan lelaki Afrika terutamanya dari Nigeria dengan kadar bayaran RM200 hingga RM500 sekali langganan.

Turut dirampas dalam operasi itu adalah sembilan pasport, 13 telefon bimbit, satu kad akses, satu kad pelajar, empat set kondom dan sembilan buku nota yang merekodkan bukti langganan seks, katanya.

Khairul Dzaimee berkata kesemua tahanan dibawa ke Ibu Pejabat Imigresen, Putrajaya untuk siasatan mengikut Akta Antipemerdagangan Orang dan Antipenyeludupan Migran (ATIPSOM), Akta Imigresen 1959/63, Akta Pasport 1966 dan Peraturan-Peraturan Imigresen 1963.

“Susulan daripada operasi ini, siasatan lanjut akan dijalankan bagi mengesan dalang sebenar di sebalik aktiviti pelacuran serta rangkaian sindiket ini,” katanya.


Krismas: Keluarga, penjaga dibenar lawat penghuni penjara 26-31 Dis

KUALA LUMPUR, 17 Dis – Keluarga dan penjaga kepada penghuni penjara dibenarkan untuk membuat lawatan perjumpaan sempena sambutan Hari Krismas bermula 26 hingga 31 Dis ini.

Jabatan Penjara menyatakan penjara di negeri-negeri yang berada di bawah Fasa 4 Pelan Pemulihan Negara (PPN) boleh melaksanakan lawatan perjumpaan itu melalui dua pilihan iaitu secara e-mel Jabatan (Icewarp) atau panggilan video dan bersemuka untuk pelawat yang sudah lengkap divaksin.

Menurut kenyataan jabatan itu hari ini, seorang penghuni hanya dibenar untuk menerima sekali sahaja lawatan daripada ahli keluarga dengan lawatan perjumpaan itu dibenarkan kepada pelawat yang membuat janji temu.

Selain itu, terdapat tiga kaedah tempahan iaitu melalui sistem i-Visit di laman web www.prison.gov.my, panggilan telefon dan e-mel atau surat ke institusi berkenaan.

“Masa perjumpaan tidak lebih 30 minit bergantung kepada situasi institusi penjara berkaitan manakala hanya dua pelawat dibenarkan dalam kalangan keluarga yang ditetapkan oleh pihak penjara.

Bagi pelawat warga emas berusia lebih 60 tahun, kebenaran yang diberi adalah bersyarat iaitu mestilah dalam keadaan sihat dan tidak bergejala.

“Kebenaran perjumpaan secara Icewarp atau ‘video call’ sahaja terpakai kepada penjara di negeri-negeri yang belum mencapai Fasa 4 PPN,” menurut kenyataan itu.

Orang ramai diminta menghubungi institusi berkaitan untuk mendapatkan maklumat lanjut. Maklumat institusi boleh didapati di laman web Jabatan Penjara di www.prison.gov.my .- BERNAMA


JAIS larang pungut wang, sumbangan di masjid tanpa kebenaran

SHAH ALAM, 6 Mei – Jabatan Agama Islam Selangor (JAlS) mengingatkan semua pihak sama ada individu atau kumpulan termasuk pemilik sekolah swasta Islam dan mana-mana pertubuhan bukan kerajaan atau parti politik untuk tidak memungut wang atau sumbangan lain di masjid, surau dan musolla bagi tujuan kepentingan Islam atau manfaat dan faedah bagi umat Islam.

Pengarah JAIS Datuk Mohd Shahzihan Ahmad berkata perkara itu hanya boleh dilakukan selepas mendapatkan kebenaran Majlis Agama Islam Selangor (MAIS) di bawah Seksyen 106 (1) Enakmen Pentadbiran Agama Islam (Negeri Selangor) Tahun 2003 Pindaan 2018.

Mohd Shahzihan berkata Sultan Selangor Sultan Sharafuddin Idris Shah tidak berkenan dengan wujudnya individu atau pihak yang mengambil kesempatan atas kemurahan hati umat Islam.

“Baginda bimbang terdapat pihak yang mengambil kesempatan untuk menggunakan wang sumbangan tersebut bagi kepentingan peribadi atau kekuasaan dan pengaruh selain untuk menguatkan lagi kumpulan-kumpulan yang menyeleweng daripada ajaran Islam sebenar,” katanya dalam kenyataan hari ini.

Beliau berkata tindakan mana-mana individu membuat atau mengambil bahagian dalam apa-apa pungutan wang bagi maksud khairat dan manfaat agama Islam tanpa surat kebenaran MAIS adalah merupakan suatu kesalahan di bawah subseksyen 106 (4) Enakmen yang sama dan jika sabit kesalahan boleh didenda tidak melebihi RM1,000 atau dipenjarakan selama tempoh tidak melebihi enam bulan atau kedua-duanya.

Mohd Shahzihan berkata oleh itu pihak pentadbir masjid, surau dan musolla tidak dibenarkan mengambil bahagian dalam kutipan khairat bagi apa-apa tujuan oleh mana-mana pihak selain untuk tujuan dan manfaat kepada masjid, surau dan musolla di bawah pentadbiran masing-masing.

Beliau berkata justeru, orang awam dinasihatkan sentiasa berhati-hati sebelum membuat apa-apa sumbangan untuk memastikan aktiviti kutipan khairat tanpa kebenaran tidak lagi berlaku di Selangor dan boleh juga menghulurkan derma atau sumbangan sedekah secara terus kepada Tabung Infak Jariah Umat Islam Selangor (TIJARI) yang diuruskan oleh JAIS.


Tiga lagi ditahan susulan kekecohan di HRPB

IPOH, 22 Feb – Polis menahan tiga lagi suspek yang dipercayai terlibat dalam kejadian kekecohan di pekarangan Jabatan Kecemasan Hospital Raja Permaisuri Bainun (HRPB) di sini tengah malam Sabtu lepas menjadikan seramai empat tangkapan setakat ini.

Ketua Polis Perak Datuk Mior Faridalathrash Wahid berkata ketiga-tiga lelaki berusia antara 18 hingga 21 tahun itu ditahan di sekitar Ipoh antara pukul 7.45 petang hingga 11 malam Ahad lepas.

“Dua daripada suspek adalah rakan, manakala seorang lagi dan tangkapan sebelum ini tidak mengenali antara satu sama lain,” katanya ketika dihubungi Bernama di sini hari ini.

Ahad lepas, polis dilaporkan sedang mengesan enam lagi lelaki tempatan yang masih bebas selepas menahan seorang suspek berusia 24 tahun di perkarangan tempat letak kereta awam pada pukul 11.50 malam hari kejadian.

Insiden kekecohan di hospital itu adalah rentetan pergaduhan seorang suspek dengan ahli keluarga teman wanitanya di Jalan Sekolah di Guntong di sini.


Pembinaan semula LCS selepas kontrak tambahan dimuktamad – Panglima Tentera Laut

LUMUT, 27 April – Projek pembinaan Kapal Tempur Pesisir (LCS) dijangka dapat disambung semula tiga bulan selepas kontrak tambahan keenam projek itu dimuktamadkan, kata Panglima Tentera Laut Laksamana Datuk Abdul Rahman Ayob.

“Seperti sedia maklum mesyuarat jemaah menteri pada 19 April lalu membuat keputusan bersetuju meneruskan projek LCS, ia satu keputusan penting bagi meneruskan proses selanjutnya.

“Jika perjanjian (kontrak) itu dimuktamadkan, kita berharap projek LCS dapat dimulakan semula secepat mungkin,” katanya pada sidang media selepas merasmikan Istiadat Perbarisan Hari Tentera Laut DiRaja Malaysia (TLDM) di Pangkalan TLDM Lumut di sini hari ini.

Sebelum ini pembinaan kapal LCS terpalit kontroversi apabila Jawatankuasa Kira-Kira Wang Negara mendedahkan tiada sebuah pun kapal tersebut disiapkan walaupun kerajaan telah membelanjakan RM6.083 bilion kepada Boustead Naval Shipyard Sdn Bhd.

Sementara itu, Abdul Rahman kontrak tambahan tersebut dijangka dimuktamadkan dan ditandatangani pada Pameran Antarabangsa Maritim dan Aeroangkasa Langkawi 2023 (LIMA 2023) di Langkawi yang dijadualkan berlangsung pada 23 hingga 27 Mei depan.

Mengenai projek Kapal Misi Pesisir (LMS) pula, beliau berkata keutamaan kini diberikan kepada rancangan perolehan aset bagi menggantikan kapal TLDM yang telah usang.

“Aset yang kita terima daripada kumpulan pertama tidak menepati piawaian, kita jangkakan yang kedua mempunyai keupayaan tempur yang lebih baik, kita harap proses perolehan dapat dimuktamadkan segera,” katanya.


Aura menara jam ‘bangunan merah’

BANDA HILIR 3 Disember – Wajah baharu menara jam di Bangunan Stadhuys mendapat reaksi amat positif dalam kalangan pelancong, peniaga dan penduduk negeri ini.

Tinjauan Melaka Hari Ini mendapati struktur itu seakan kembali ke warna asalnya selepas proses mengecat semula selesai dilakukan oleh kontraktor dilantik Majlis Bandaraya Melaka Bersejarah (MBMB).

Pelancong dari Kedah, Muhamad Safwan Mohd Sobri, 45, berkata warna cat yang baharu secara tidak langsung menaikkan lagi seri bangunan bersejarah itu.

“Sekarang dari jauh sudah nampak menara jam ini kerana warnanya lebih menyerlah dan terang. Saya kira inisiatif mengecat semula menara jam ini, sangat bagus.


Mahkamah benar pelepasan sementara pasport Ahmad Zahid

KUALA LUMPUR, 3 Feb – Mahkamah Tinggi di sini hari ini membenarkan pelepasan sementara pasport Datuk Seri Dr Ahmad Zahid Hamidi untuk beliau memohon pasport diplomatik bagi membolehkan beliau menjalankan tugas rasmi.

Bagaimanapun, Hakim Datuk Collin Lawrence Sequerah menolak permohonan timbalan perdana menteri supaya pasportnya dikembalikan secara kekal kepada beliau, bagi membolehkan beliau menjalankan tugas.

“Ini adalah permohonan pihak pendakwaan yang saya bersetuju bahawa tertuduh (Ahmad Zahid) berhak mendapat semula pasportnya bagi tujuan memohon pasport diplomatik dan selepas itu pasport perlu dikembalikan kepada mahkamah.

Pada 26 Jan lepas, Ahmad Zahid memohon untuk mendapatkan semula pasportnya secara kekal bagi menjalankan tugas rasmi sebagai timbalan perdana menteri.

Pasport itu sebelum ini diserahkan kepada mahkamah sebagai syarat jaminan tambahan selepas beliau didakwa atas 47 tuduhan rasuah, pecah amanah dan pengubahan wang haram melibatkan dana Yayasan Akalbudi, yang kini prosidingnya di peringkat pembelaan.

Hakim itu berkata mahkamah menyedari hakikat bahawa sebagai timbalan perdana menteri, Ahmad Zahid mempunyai tugas rasmi untuk dilaksanakan, tetapi tugas itu tidak boleh bertentangan dengan tugas untuk pergi ke mahkamah kerana mahkamah juga mempunyai fungsi untuk melaksanakannya.

Terdahulu, Timbalan Pendakwa Raya Abdul Malik Ayob berkata pihak pendakwaan tidak membantah permohonan Ahmad Zahid supaya pasport antarabangsanya dikembalikan secara kekal kepada beliau.

Menerusi afidavit sokongan permohonan itu, Ahmad Zahid, 70, berkata pasport tersebut diperlukan kerana ia adalah syarat dalam proses permohonannya untuk mendapatkan pasport diplomatik daripada Jabatan Imigresen, bagi tujuan pergerakan rasmi keluar dan masuk negara.

“Adalah wajar untuk mahkamah mempertimbangkan bahawa kelulusan permohonan itu bakal memberi kebaikan serta kelangsungan terhadap pentadbiran Malaysia yang menjadi tanggungjawab setiap rakyat di negara ini,” katanya menerusi afidavit itu.


Pembelajaran dalam talian ketika COVID-19

Menerusi topik “Norma Baharu – Alternatif Pembelajaran Pendidikan Awal Kanak-Kanak”, para pendidik di Integrasi GENIUS di Presint 11 di sini berkongsi cabaran dan manfaat yang diperoleh anak-anak berumur antara dua dan empat tahun menerusi pembelajaran dalam talian yang dilaksanakan secara meluas sejak Perintah Kawalan Pergerakan (PKP) bagi memutuskan rantaian COVID-19.

Pendidik bagi kumpulan umur empat tahun, Nora Azua Zaini berkata pembelajaran secara dalam talian wajar diteruskan pada masa akan datang walaupun selepas tamat tempoh Perintah Kawalan Pergerakan Bersyarat (PKPB) kerana penglibatan ibu bapa dalam pembelajaran bersama anak masing-masing, menunjukkan mereka lebih peka dan jelas dengan perkembangan anak-anak.

“Pembelajaran dalam talian dapat melihat usaha sama antara ibu bapa dan pendidik dalam membantu perkembangan anak-anak. Kesinambungan pembelajaran antara pusat Genius dan di rumah juga merupakan satu peluang untuk pendidik lebih kreatif untuk meneroka kemahiran dan teknologi terkini dalam penghasilan bahan pembelajaran seperti video,” katanya kepada Bernama.

Ditanya kesinambungan pembelajaran anak-anak di PAGN di seluruh negara sepanjang PKPB, Nora Azua berkata pembelajaran seperti itu masih diteruskan seperti biasa dengan beberapa langkah diambil selain pembelajaran dalam talian.

Beliau berkata segala aktiviti yang dilaksanakan mengambil kira enam bidang perkembangan kanak-kanak sejajar dengan kurikulum GENIUS Negara iaitu perkembangan bahasa, komunikasi dan literasi awal; perkembangan sahsiah, sosioemosi dan kerohanian; perkembangan deria dan pemahaman dunia persekitaran; perkembangan fizikal, perkembangan kreativiti dan estetika; dan perkembangan awal matematik dan pemikiran logik.

Nora Azua turut menyatakan aktiviti dan pembelajaran secara dalam talian mendapat sambutan positif dalam kalangan ibu bapa ketika ia dilaksanakan pada peringkat awal yang secara tidak langsung merapatkan lagi hubungan dan komunikasi antara ibu bapa dan anak-anak mereka.

Jelasnya, aktiviti dibekalkan oleh pendidik kepada ibu bapa supaya mereka tidak kekeringan idea dan antara aktiviti yang disediakan melibatkan barang-barang harian yang senang didapati di rumah seperti tepung, surat khabar dan kotak. Pendekatan pembelajaran sebegini dipraktikkan di PAGN seluruh negara.

Beliau berkata segala bahan pembelajaran yang disediakan pendidik akan dimuat naik di media sosial termasuk Facebook dan YouTube supaya ibu bapa dapat menjadikan ia sebagai bahan rujukan untuk merangka aktiviti bersesuaian dengan mengikut peringkat umur. Usaha itu bukan sahaja memanfaatkan ibu bapa kepada anak mereka yang berada di GENIUS Negara tetapi kepada ibu bapa lain juga.

Menyentuh mengenai kaedah penilaian perkembangan anak-anak, Nora Azua berkata pentaksiran terhadap perkembangan anak-anak direkodkan dalam sistem Pusat Data Kanak-Kanak Kebangsaan (NCDC), suatu Rancangan Pelaksanaan Aktiviti (RPA) yang disediakan para pendidik dalam talian berhubung terus dengan sistem pentaksiran perkembangan kanak-kanak.

Selain itu, Nora Azua berkata walaupun konsep 3E iaitu meneroka, mengeksperimen dan mengalami (Exploring, Experimenting and Experiencing) ditekankan dalam aktiviti, namun dalam suasana normal baharu aspek kebersihan sebelum, semasa dan selepas aktiviti serta jadual penggiliran turut diambil perhatian serius dalam setiap rancangan pelaksanaan untuk mematuhi penjarakan fizikal.

Beliau berkata pelbagai pendekatan telah diambil untuk memastikan keselamatan pengoperasian PAGN termasuk pengurangan kapasiti selaras dengan arahan penjarakan selamat dan penggiliran menghantar anak-anak.

Ibu bapa juga kini lebih sedar dan bertanggungjawab dengan tidak menghantar anak-anak mereka ke pusat itu jika tidak sihat sekali gus dapat membantu membendung penularan COVID-19.

Bagi pendidik kumpulan umur tiga tahun di pusat itu, Arlina Anuar berkata proses pembelajaran dalam norma baharu khususnya dalam talian membolehkan perkembangan anak-anak dapat dimanfaatkan bersama ibu bapa dan pendidik.

“Bukan sahaja perkembangan anak-anak dapat dikekalkan tetapi pendidik juga berpeluang untuk menghasilkan video kreatif mengenai pendidikan awal kanak-kanak memandangkan video berbahasa Melayu di pasaran sangat kurang,” katanya.

Arlina berkata pada permulaannya, anak-anak kurang menyesuaikan diri dalam normal baharu, namun kini mereka lebih faham dan selesa kerana pendidik memberi pendedahan awal tentang bahaya wabak COVID-19.

“Pada peringkat awal PKP, pembelajaran dalam talian ketika itu banyak memberi fokus kepada video memperkenalkan apa itu COVID-19 dan cara membasuh tangan. Kita memberi pendedahan awal dan penerangan kepada anak-anak tentang bahaya virus itu.

“Sekarang mereka mula faham malah telah menjadi sebahagian rutin mereka seperti contoh jika mereka bersin kena tutup mulut, lap dan cuci. Ada juga anak-anak yang meminta ibu bapa supaya dipakaikan ‘face mask’ dan pelbagai corak comel turut memberi keterujaan kepada mereka untuk adaptasi normal baharu,” katanya.- BERNAMA


Pelajar UUM Nur Nabilah selamat tiba di tanah air

ALOR SETAR, 10 April – Pelajar tahun akhir Universiti Utara Malaysia (UUM) Nur Nabilah Mohd Azahar yang cedera parah akibat kemalangan ketika melakukan latihan menyelam di Dive Division Curacao, Carribean pada Disember lalu selamat tiba di tanah air, Jumaat lepas.

Ketibaan Nur Nabilah disambut Naib Canselor UUM Prof Dr Haim Hilman Abdullah, Timbalan Naib Canselor (Hal Ehwal Pelajar dan Alumni) Prof Dr Ahmad Martadha Mohamed, pegawai kanan dari Wisma Putra dan UUM serta ibu bapanya Mohd Azahar Zakaria dan Nor Manira Khalib.

Naib Canselor UUM itu berkata pesawat yang membawa Nur Nabilah, 25, mendarat di Lapangan Terbang Antarabangsa Kuala Lumpur (KLIA) pada pukul 8 malam.

“Syukur kerana pelajar yang kita kasihi telah kembali ke tanah air dan Nur Nabilah akan meneruskan rawatan susulan di Hospital Universiti Kebangsaan Malaysia (HUKM) dan berharap dia dan keluarganya terus kuat dan tabah.

“Terima kasih kepada pihak UUM, ibu bapa dan keluarga yang sentiasa mendoakan Nur Nabilah dan tidak lupa ucapan terima kasih kepada Kementerian Pengajian Tinggi, Kementerian Luar Negeri dan semua pihak yang terlibat dalam urusan rawatan pelajar kita,” katanya dalam kenyataan hari ini.

Sementara itu dalam kenyataan yang sama, ibu Nur Nabilah, Nor Manira berkata beliau berterima kasih kepada semua pihak yang banyak membantu urusan rawatan anaknya sepanjang berada di luar negara.

“Syukur akhirnya anak saya berjaya dibawa pulang atas kerjasama semua pihak dan gembira kerana dapat melihat anak saya kembali dengan selamat,” katanya.

Dalam pada itu, rakan baik pelajar itu, Aiman Qistina Balqis Azman yang sudah mengenali Nur Nabilah lebih tujuh tahun berkata beliau mengambil cuti semata-mata ingin menyambut kepulangan rakannya yang lebih mesra dengan panggilan ‘Bella’ dan mengharapnya segera sembuh.

Media sebelum ini melaporkan Nur Nabilah mengalami kecederaan parah di kaki kiri dan retak lengan kanan serta kaki kanan akibat terkena kipas bot ketika menjalani latihan menyelam di Dive Division Curacao, Carribean pada 28 Dis lepas.

Insiden itu berlaku ketika Nur Nabilah sedang menjalani latihan industri selama empat bulan di Dive Division Curacao sejak 13 Sept tahun lalu hingga 13 Jan dan akibat nahas berkenaan, kaki kanan pelajar berasal dari Alor Setar itu terpaksa dipotong bagi menyelamatkan nyawanya.- BERNAMA


TMM2024: Sungai Melaka bertambah menarik

TANJUNG BIDARA 31 Mei – Tahun Melawat Melaka 2024 (TMM2024) bakal mengubah Melaka menjadi sebuah destinasi pelancongan yang lebih menarik, kata Ketua Menteri Datuk Seri Ab Rauf Yusoh.

Beliau berkata, bagi menarik kehadiran pelancong dan memacu pertumbuhan sektor pelancongan, pelbagai pengisian program dan pengenalan produk-produk baharu telah dirangka jawatankuasa terlibat.

“Kita juga bercadang menyerikan 40 buah bot di Sungai Melaka dengan hiasan dan logo penaja yang berminat untuk dijadikan sebagai antara sumber pengiklanan mereka.

“Pada masa sama, kita juga akan memberikan tawaran istimewa menaiki bot Melaka River Cruise secara percuma pada Hari Pengisytiharan Melaka Bandaraya Bersejarah tahun depan, berdasarkan ‘first come, first serve’,” katanya.

Selain itu, Ab Rauf berkata, projek Sungai Melaka Fasa 2 juga kini sedang dilakukan dan ia dijangka siap dua bulan lagi.

Katanya, di Sungai Melaka Fasa 2, pihaknya juga sedang merancang untuk mengadakan pesta memancing air tawar terbesar di Malaysia sempena TMM2024 di kawasan sepanjang 5 kilometer (km).

“Selain pesta memancing, kita juga akan mengadakan pertandingan memasak ikan air tawar dan pelbagai lagi produk menarik di sepanjang Sungai Melaka,” katanya.


Mangsa banjir Johor meningkat

JOHOR BAHRU 22 Jun – Jumlah mangsa banjir di lima daerah di negeri ini meningkat kepada 941 orang merangkumi 227 keluarga setakat 8 pagi ini berbanding 915 orang daripada 222 keluarga pada malam tadi.

“Sebanyak 18 pusat pemindahan sementara (PPS) masih beroperasi setakat 8 pagi dengan Pontian kekal merekodkan mangsa paling ramai iaitu 399 orang daripada 100 keluarga, diikuti  Muar dengan  227 mangsa merangkumi 72 keluarga,” katanya menerusi kenyataan, di sini, hari ini.

Sementara itu, Pegawai Daerah Muar Datuk Mohd Haffiz Ahmad berkata daerah tersebut mengalami hujan lebat selama satu jam malam tadi  berserta air pasang setinggi 1.7 meter hingga 2.2 meter, sekali gus menjadikan kawasan rendah berisiko untuk dinaiki air.

Pegawai Daerah Batu Pahat Zulkiflee Abas pula  menjelaskan hujan renyai sehingga tiga jam selain air pasang di kawasan Peserai turut menyumbang kepada peningkatan mangsa banjir di situ.

“Pontian turut mengalami hujan lebat kira-kira tiga jam pada awal pagi tadi selain  faktor air pasang,” kata Pegawai Daerah Pontian Zulkifly Mohd Tahir ketika dihubungi.


Malaysia tidak sekat daging dari India kerana tiada kontaminasi jangkitan COVID-19

PUTRAJAYA 3 Mei. – Malaysia belum memutuskan untuk menyekat kemasukan bekalan daging lembu dan produk berasaskan makanan dan ternakan yang dimport dari India kerana tiada kontaminasi jangkitan COVID-19 dilaporkan, kata Ketua Pengarah Perkhidmatan Veterinar Datuk Dr Norlizan Mohd Noor.

Beliau berkata Jabatan Perkhidmatan Veterinar telah menjalankan ujian makmal terhadap 400 sampel produk makanan dan ternakan sejak pandemik COVID-19 melanda negara dan keputusan ujian semuanya adalah negatif.

“Kita belum putuskan untuk hentikan import daging dari India atas dua sebab iaitu sumber daging yang diimport adalah hanya dari rumah sembelih yang telah diluluskan oleh kerajaan dan ia sentiasa dipantau.

“Keduanya, secara saintifik virus COVID-19 tidak boleh meresapi ke dalam sel haiwan dan pemantauan terhadap semua produk yang masuk mendapati tiada kontaminasi jangkitan COVID-19 terhadap produk serta bungkusannya,” katanya kepada pemberita selepas majlis pelancaran Program My Best Buy Aidilfitri oleh Menteri Pertanian dan Industri Makanan Datuk Seri Dr Ronald Kiandee di sini, hari ini.

Sementara itu, Norlizan berkata Jabatan Perkhidmatan Veterinar bersama Jabatan Perkhidmatan Kuarantin dan Pemeriksaan Malaysia (Maqis) akan terus memantau produk makanan dan ternakan yang dibawa masuk ke negara ini.

“Setiap produk yang masuk akan diperiksa dengan sampelnya akan dibawa ke makmal… proses permeriksaan untuk kita tahu sama ada sesuatu produk itu mempunyai jangkitan tidak akan ambil masa tiga hari,” katanya.

Beliau berkata orang ramai tidak perlu bimbang dengan kemasukan produk makanan dan ternakan dari negara luar kerana ia sentiasa dipantau oleh pihak berkuasa.


Bincang hala tuju bola sepak Melaka

HALA tuju bola sepak Melaka menjadi antara perkara yang dibincangkan Presiden Persatuan Bola Sepak Melaka (MUSA) Datuk Wira Nur Azmi Ahmad ketika mengadakan pertemuan dengan Persatuan Bolasepak Malaysia (FAM), semalam.

Nur Azmi yang baru sahaja dilantik sebagai Presiden 4 Ogos lalu, mengetuai delegasi MUSA untuk mengadakan kunjung hormat ke atas Presiden Persatuan Bolasepak Malaysia (FAM) Datuk Wira Hamidin Mohd Amin di Wisma FAM.

Hamidin berkata, FAM menaruh keyakinan tinggi pelantikan Nur Azmi sebagai individu nombor satu bagi sukan bola sepak Melaka adalah tepat memandangkan pengalaman luasnya dalam bidang sukan.

“Saya yakin pelantikan beliau selaku Presiden MUSA yang baharu bakal memacu sukan bolasepak Negeri Melaka ke tahap lebih baik pada masa hadapan.

“(Walaupun) baru sahaja dilantik, beliau (Nur Azmi) mengambil inisiatif hadir ke FAM untuk membentangkan secara terperinci mengenai hal ehwal bola sepak Melaka termasuk perkembangan pemain,” katanya dalam satu kenyataan.

Beliau juga diberi kepercayaan sebagai Ketua Kontinjen Malaysia pada temasya Sukan SEA XXI 2021 di Hanoi, Vietnam yang berlangsung Mei lalu.


Polis siasat video tular berpesta di konsert

JOHOR BAHRU, 6 Mac – Polis akan menjalankan siasatan susulan video tular menerusi media sosial yang memaparkan sekumpulan individu berhibur di sebuah konsert di Ayer Hitam dekat Batu Pahat baru-baru ini.

Ketua Polis Johor Datuk Kamarul Zaman Mamat berkata siasatan itu bagi mengenal pasti penganjur dan individu yang terlibat dalam konsert berkenaan.

“Kerana sudah tentu (konsert) ini tidak patuh prosedur operasi standard (SOP) jika mereka berhibur dan sebagainya,” katanya pada sidang media di sini hari ini.

Terdahulu video berdurasi 52 saat itu memaparkan sebuah kumpulan muzik mengadakan persembahan dengan sekumpulan lelaki dan wanita sedang rancak berjoget sehingga mengabaikan SOP. – BERNAMA


PGA8 gagalkan cubaan seludup 541 ekor burung murai batu

KOTA BHARU, 30 Mei – Batalion 8 Pasukan Gerakan Am (PGA8) berjaya menggagalkan cubaan menyeludup masuk 541 ekor burung murai batu bernilai kira-kira RM571,500 secara haram ke dalam negara, semalam.

Penolong Pegawai Pemerintah PGA Batalion 8, DSP K.Ramesh berkata dalam Op Wawasan pada 4 petang itu, sepasukan anggota ‘Strike Force’ mengesan sebuah kereta dalam keadaan mencurigakan di kawasan Kampung Jubakar, Tumpat.

Beliau berkata pemeriksaan keatas kenderaan itu membawa kepada penemuan 32 bakul plastik yang mengandungi 541 burung murai batu, dipercayai cuba diseludup dari negara Thailand.

Ramesh berkata pihaknya kemudian menahan pemandu kereta berumur 28 tahun dari Grik, Perak itu, manakala kesemua rampasan diserahkan kepada Jabatan Perlindungan Hidupan Liar dan Taman Negara (Perhilitan) untuk disiasat di bawah Seksyen 60 (1)(a) Akta Perhilitan 1972. – BERNAMA